title: 2005/521/EY: Neuvoston päätös, tehty 22 päivänä marraskuuta 2004, Euroopan yhteisön ja Serbia ja Montenegron välisen Serbia ja Montenegron yhteisön ohjelmiin osallistumista koskevista yleisperiaatteista tehdyn puitesopimuksen allekirjoittamisesta

text:
               22.7.2005

               FI

               Euroopan unionin virallinen lehti

               L 192/28

         NEUVOSTON PÄÄTÖS,
   tehty 22 päivänä marraskuuta 2004,
   Euroopan yhteisön ja Serbia ja Montenegron välisen Serbia ja Montenegron yhteisön ohjelmiin osallistumista koskevista yleisperiaatteista tehdyn puitesopimuksen allekirjoittamisesta
   (2005/521/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 13, 71, 80, 95, 127, 137, 149, 150, 151, 152, 153, 157, 166, 175, 280 ja 308 artiklan yhdessä 300 artiklan 2 kohdan ensimmäisen alakohdan toisen virkkeen kanssa,
   ottaa huomioon komission ehdotuksen,
   sekä katsoo seuraavaa:

               (1)(2)

               Komissio on neuvotellut yhteisön puolesta Serbia ja Montenegron yhteisön ohjelmiin osallistumista koskevista yleisperiaatteista tehdyn puitesopimuksen Serbia ja Montenegron kanssa.Olisi allekirjoitettava kyseinen 4 päivänä lokakuuta 2004 parafoitu sopimus sillä edellytyksellä, että sopimus tehdään myöhemmin,

         ON PÄÄTTÄNYT SEURAAVAA:
   Ainoa artikla
   Neuvoston puheenjohtaja oikeutetaan nimeämään henkilö, jolla on valtuudet allekirjoittaa Euroopan yhteisön ja Serbia ja Montenegron välinen puitesopimus Serbia ja Montenegron yhteisön ohjelmiin osallistumista koskevista yleisperiaatteista Euroopan yhteisön puolesta, sillä edellytyksellä, että sopimus tehdään myöhemmin.

      Tehty Brysselissä 22 päivänä marraskuuta 2004.

            Neuvoston puolesta

            Puheenjohtaja

         B. R. BOT

   Euroopan yhteisön ja Serbia ja Montenegron välinen
   PUITESOPIMUS
   Serbia ja Montenegron yhteisön ohjelmiin osallistumista koskevista yleisperiaatteista
   EUROOPAN YHTEISÖ, jäljempänä ”yhteisö”,
   ja
   SERBIA JA MONTENEGRO,
   yhdessä jäljempänä ”sopimuspuolet”, jotka
   KATSOVAT SEURAAVAA:

               (1)

               Kööpenhaminassa joulukuussa 2002 kokoontunut Eurooppa-neuvosto vahvisti Länsi-Balkanin maiden tavoitteen lähentyä Eurooppaa mahdollisina hakijamaina ja korosti haluavansa päättäväisesti tukea niiden pyrkimyksiä lähentyä Euroopan unionia.

               (2)

               Thessalonikissa kesäkuussa 2003 kokoontunut Eurooppa-neuvosto ilmoitti, että vakautus- ja assosiaatioprosessi toimii jatkossakin Euroopan unioniin yhdentymisen kehyksenä Länsi-Balkanin maille niiden koko liittymisprosessin ajan, ja se vahvisti asiaa koskevan toimintasuunnitelman (Länsi-Balkania koskeva Thessalonikin toimintasuunnitelma: kohti yhdentyvää Eurooppaa), jonka tarkoituksena on edelleen vahvistaa EU:n ja Länsi-Balkanin maiden erityissuhteita hyödyntäen laajentumisesta saatuja kokemuksia.

               (3)

               Thessalonikin toimintasuunnitelmassa kehotettiin Länsi-Balkanin maita osallistumaan yhteisön ohjelmiin ja sen erillisvirastojen toimintaan ehdokasmaiden osallistumista koskevien periaatteiden mukaisesti pyrkimyksenä tehdä EU:n politiikat ja toimintatavat tutuiksi näille maille ja niiden kansalaisille sekä kiinnittää ne siten entistä tiiviimmin EU:hun ja rohkaista niitä niiden valmistautuessa yhdentymään EU:hun.

               (4)

               Serbia ja Montenegro on ilmaissut halunsa osallistua moniin yhteisön ohjelmiin.

               (5)

               Erityisehdot, jotka koskevat Serbia ja Montenegron osallistumista kuhunkin ohjelmaan, sekä sen rahoitusosuus olisi määritettävä yhteisön puolesta toimivan Euroopan yhteisöjen komission ja Serbia ja Montenegron välisellä sopimuksella,

         OVAT SOPINEET SEURAAVAA:
   1 artikla
   Serbia ja Montenegro voi osallistua seuraaviin yhteisön ohjelmiin:

               1.

               Liitteessä mainitut meneillään olevat yhteisön ohjelmat, joihin Serbia ja Montenegron on mahdollista osallistua heti, kun tämä sopimus, jäljempänä ”sopimus”, tulee voimaan.

               2.

               Sopimuksen voimaantulon jälkeen perustetut tai uusitut yhteisön ohjelmat, joihin sisältyy Serbia ja Montenegron osallistumista ennakoiva lauseke.

         2 artikla
   Serbia ja Montenegron on maksettava Euroopan unionin yleiseen talousarvioon rahoitusosuus, joka perustuu sen osallistumiseen kuhunkin ohjelmaan.
   3 artikla
   Serbia ja Montenegron edustajat voivat osallistua tarkkailijoina Serbia ja Montenegroa koskevien asioiden käsittelyyn hallintokomiteoissa, jotka vastaavat sellaisten ohjelmien seurannasta, joiden rahoitukseen Serbia ja Montenegro osallistuu.
   4 artikla
   Serbia ja Montenegron osallistujien esittämiin hankkeisiin ja aloitteisiin sovelletaan mahdollisimman laajasti asianomaisia ohjelmia koskevia samoja edellytyksiä, sääntöjä ja menettelyjä kuin jäsenvaltioihin.
   5 artikla
   Serbia ja Montenegron kuhunkin ohjelmaan osallistumista koskevat erityisehdot ja etenkin sen maksettavaksi tuleva rahoitusosuus määritetään yhteisön puolesta toimivan Euroopan yhteisöjen komission ja Serbia ja Montenegron välisellä, yhteisymmärryspöytäkirjan muodossa olevalla sopimuksella.
   Jos Serbia ja Montenegro hakee yhteisön ulkoista apua Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta 5 päivänä joulukuuta 2000 annetun neuvoston asetuksen (EY) N:o 2666/2000, sellaisena kuin se on muutettuna 10 päivänä joulukuuta 2001 annetulla asetuksella (EY) N:o 2415/2001, mukaisesti tai samanlaisten myöhemmin mahdollisesti annettavien asetusten mukaisesti, jotka koskevat Serbia ja Montenegrolle annettavaa yhteisön ulkoista apua, Serbia ja Montenegron yhteisön avun käyttöä koskevat ehdot määritellään rahoitussopimuksessa.
   6 artikla
   Yhteisymmärryspöytäkirjassa määrätään yhteisön varainhoitoasetuksen mukaisesti, että varainhoidon valvonnan ja tilintarkastuksen suorittavat tai niitä valvovat Euroopan komissio, OLAF (Euroopan petostentorjuntavirasto) ja Euroopan yhteisöjen tilintarkastustuomioistuin.
   Varainhoidon valvonnasta ja tilintarkastuksesta, hallinnollisista toimenpiteistä ja seuraamuksista sekä perinnästä annetaan yksityiskohtaiset määräykset, joiden nojalla Euroopan komissiolle, Euroopan petostentorjuntavirastolle ja tilintarkastustuomioistuimelle myönnetään oikeudet, jotka vastaavat näillä toimielimillä yhteisöön sijoittautuneiden edunsaajien tai toimeksisaajien osalta olevia oikeuksia.
   7 artikla
   Sopimus on voimassa määräämättömän ajan.
   Kumpikin sopimuspuoli voi irtisanoa sopimuksen ilmoittamalla siitä kirjallisesti toiselle sopimuspuolelle. Sopimuksen soveltaminen päättyy kuuden kuukauden kuluttua tällaisen ilmoituksen tekemisestä.
   8 artikla
   Viimeistään kolmen vuoden kuluttua sopimuksen voimaantulopäivästä ja sen jälkeen joka kolmas vuosi sopimuspuolet voivat tarkastella sopimuksen soveltamista Serbia ja Montenegron tosiasiallisen yhteen tai useampaan yhteisön ohjelmaan osallistumisen perusteella.
   9 artikla
   Sopimusta sovelletaan alueisiin, joihin sovelletaan Euroopan yhteisön perustamissopimusta siinä määrättyjen edellytysten mukaisesti, ja Serbia ja Montenegron alueeseen.
   10 artikla
   Sopimus tulee voimaan päivänä, jona vastaanotetaan diplomaattiteitse toimitettu viimeinen kirjallinen ilmoitus, jollaisilla sopimuspuolet ilmoittavat toisilleen sopimuksen voimaantulomenettelyn loppuunsaattamisesta.
   11 artikla
   1.   Sopimus laaditaan kahtena kappaleena englannin, espanjan, hollannin, italian, kreikan, latvian, liettuan, portugalin, puolan, ranskan, ruotsin, saksan, slovakin, sloveenin, suomen, tanskan, tšekin, unkarin ja viron kielellä sekä Serbia ja Montenegron virallisella kielellä.
   2.   Heti kun Euroopan unionin toimielimet ovat velvollisia julkaisemaan Euroopan unionin virallisessa lehdessä kaikki viralliset asiakirjat maltan kielellä, sopimus laaditaan kahtena kappaleena myös maltan kielellä.
   3.   Tekstin jokainen kielitoisinto on yhtä todistusvoimainen.

      Hecho en Bruselas, el veintidós de noviembre del dos mil cuatro.
      V Bruselu dne dvacátého druhého listopadu dva tisíce čtyři.
      Udfærdiget i Bruxelles den toogtyvende november to tusind og fire.
      Geschehen zu Brüssel am zweiundzwanzigsten November zweitausendundvier.
      Kahe tuhande neljanda aasta novembrikuu kahekümne teisel päeval Brüsselis.
      Έγινε στις Βρυξέλλες, στις είκοσι δύο Νοεμβρίου δύο χιλιάδες τέσσερα.
      Done at Brussels on the twenty-second day of November in the year two thousand and four.
      Fait à Bruxelles, le vingt-deux novembre deux mille quatre.
      Fatto a Bruxelles, addi' ventidue novembre duemilaquattro.
      Briselē, divi tūkstoši ceturtā gada divdesmit otrajā novembrī.
      Priimta du tūkstančiai ketvirtų metų lapkričio dvidešimt antrą dieną Briuselyje.
      Kelt Brüsszelben, a kétezer-negyedik év november havának huszonkettedik napján.
      Magħmul fi Brussel fit-tieni u għoxrin jum ta' Novembru tas-sena elfejn u erbgħa.
      Gedaan te Brussel, de tweeëntwintigste november tweeduizendvier.
      Sporządzono w Brukseli dnia dwudziestego drugiego listopada roku dwutysięcznego czwartego.
      Feito em Bruxelas, em vinte e dois de Novembro de dois mil e quatro.
      V Bruseli dvadsiatehodruhého novembra dvetisícštyri.
      V Bruslju, dvaindvajsetega novembra leta dva tisoč štiri.
      Tehty Brysselissä kahdentenakymmenentenätoisena päivänä marraskuuta vuonna kaksituhattaneljä.
      Som skedde i Bryssel den tjugoandra november tjugohundrafyra.
      Састављено у Бриселу, дана 22.11.2004.

         Por la Comunidad Europea
         Za Evropské společenstvi
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Τια τηυ Ευρωπαϊκή Κοιυότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar
         За Европску заједницу

         За Савет министара Србије и Ирне Горе

   LIITE
   LUETTELO 1 ARTIKLASSA TARKOITETUISTA YHTEISÖN MENEILLÄÄN OLEVISTA OHJELMISTA

               —

               Syrjinnän torjuminen (2001–2006) (1)

               —

               Sosiaalisen syrjäytymisen torjunta (2002–2006) (2)

               —

               Yhteisön toiminta kuluttajapolitiikan tukemiseksi (2004–2007) (3)

               —

               Yhteisön toimintaohjelma Euroopan laajuisesti toimivien koulutusalan organisaatioiden sekä alan yksittäistoimien tukemiseksi (2004–2006) (4)

               —

               Yhteisön toimintaohjelma unionin aktiivisen kansalaisuuden edistämiseksi (2004–2006) (5)

               —

               Yhteisön kansanterveysalan toimintaohjelma (2003–2008) (6)

               —

               Kulttuuri 2000 (2000–2006) (7)

               —

               Tulli (2003–2007) (8)

               —

               Daphne II (2004–2008) (9)

               —

               eContent Plus (2004–2008) (10)

               —

               eLearning (2004–2006) (11)

               —

               Erasmus Mundus (2004–2008) (12)

               —

               Fiscalis (2003–2007) (13)

               —

               Naisten ja miesten tasa-arvo (2001–2006) (14)

               —

               Herkules (2004–2006) (15)

               —

               Älykäs energiahuolto Euroopassa (2003–2006) (16)

               —

               Life (2000–2006) (17)

               —

               Leonardo da Vinci II (2000–2006) (18)

               —

               Marco Polo (2003–2010) (19)

               —

               Media Plus (20)/Media-koulutus (2001–2006) (21)

               —

               Safer Internet plus (2005–2008) (22)

               —

               Kuudes tutkimuksen, teknologian kehittämisen ja esittelyn puiteohjelma (2002–2006) (23)

               —

               Sokrates II (2000–2006) (24)

               —

               Nuoriso (2000–2006) (25)

      (1)  Vrt. neuvoston päätös 2000/750/EY, tehty 27 päivänä marraskuuta 2000, syrjinnän torjumista koskevan toimintasuunnitelman perustamisesta (vuosiksi 2001–2006) (EYVL L 303, 2.12.2000, s. 23).

      (2)  Vrt. Euroopan parlamentin ja neuvoston päätös N:o 50/2002/EY, tehty 7 päivänä joulukuuta 2001, yhteisön toimintaohjelman perustamisesta sosiaalisen syrjäytymisen torjuntaa koskevan jäsenvaltioiden yhteistyön edistämiseksi (EYVL L 10, 12.1.2002, s. 1).

      (3)  Vrt. Euroopan parlamentin ja neuvoston päätös N:o 20/2004/EY, tehty 8 päivänä joulukuuta 2003, kuluttajapolitiikkaa tukevien yhteisön toimien rahoitusta koskevista yleisistä puitteista vuosille 2004–2007 (EUVL L 5, 9.1.2004, s. 1).

      (4)  Vrt. Euroopan parlamentin ja neuvoston päätös N:o 791/2004/EY, tehty 21 päivänä huhtikuuta 2004, yhteisön toimintaohjelman perustamisesta Euroopan laajuisesti toimivien koulutusalan yksiköiden sekä alan yksittäistoimien tukemiseksi (EUVL L 138, 30.4.2004, s. 31).

      (5)  Vrt. neuvoston päätös 2004/100/EY, tehty 26 päivänä tammikuuta 2004, yhteisön toimintaohjelmasta unionin aktiivisen kansalaisuuden edistämiseksi (kansalaisosallistuminen) (EUVL L 30, 4.2.2004, s. 6).

      (6)  Vrt. Euroopan parlamentin ja neuvoston päätös N:o 1786/2002/EY, tehty 23 päivänä syyskuuta 2002, yhteisön kansanterveysalan toimintaohjelman (2003–2008) hyväksymisestä (EYVL L 271, 9.10.2002, s. 1).

      (7)  Vrt. Euroopan parlamentin ja neuvoston päätös N:o 508/2000/EY, tehty 14 päivänä helmikuuta 2000, Kulttuuri 2000 -ohjelman perustamisesta (EYVL L 63, 10.3.2000, s. 1) ja Euroopan parlamentin ja neuvoston päätös N:o 626/2004/EY, tehty 31 päivänä maaliskuuta 2004, Kulttuuri 2000 -ohjelman perustamisesta tehdyn päätöksen N:o 508/2000/EY muuttamisesta (EUVL L 99, 3.4.2004, s. 3).

      (8)  Vrt. Euroopan parlamentin ja neuvoston päätös N:o 253/2003/EY, tehty 11 päivänä helmikuuta 2003, yhteisön tullitoimintaa koskevan toimintaohjelman (Tulli 2007) hyväksymisestä (EYVL L 36, 12.2.2003, s. 1).

      (9)  Vrt. Euroopan parlamentin ja neuvoston päätös N:o 803/2004/EY, tehty 21 päivänä huhtikuuta 2004, lapsiin, nuoriin ja naisiin kohdistuvan väkivallan ehkäisemistä ja torjuntaa sekä väkivallan uhrien ja riskiryhmien suojelemista koskevan yhteisön toimintaohjelman hyväksymisestä (vuosiksi 2004–2008) (Daphne II -ohjelma) (EUVL L 143, 30.4.2004, s. 1).

      (10)  Vrt. KOM(2004) 96 lopull., 2004/0025 (COD).

      (11)  Vrt. Euroopan parlamentin ja neuvoston päätös N:o 2318/2003/EY, tehty 5 päivänä joulukuuta 2003, monivuotisesta ohjelmasta (2004–2006) tieto- ja viestintätekniikan tehokkaaksi integroimiseksi yleissivistävän ja ammatillisen koulutuksen järjestelmiin Euroopassa (eLearning-ohjelma) (EUVL L 345, 31.12.2003, s. 9).

      (12)  Vrt. Euroopan parlamentin ja neuvoston päätös N:o 2317/2003/EY, tehty 5 päivänä joulukuuta 2003, ohjelman käynnistämisestä korkea-asteen koulutuksen laadun parantamiseksi ja kulttuurien välisen ymmärtämyksen edistämiseksi kolmansien maiden kanssa tehtävän yhteistyön avulla (Erasmus Mundus) (2004–2008) (EUVL L 345, 31.12.2003, s. 1).

      (13)  Vrt. Euroopan parlamentin ja neuvoston päätös N:o 2235/2002/EY, tehty 3 päivänä joulukuuta 2002, sisämarkkinoiden verotuksen järjestelmiä vahvistavasta yhteisön ohjelmasta (Fiscalis 2003–2007 -ohjelma) (EYVL L 341, 17.12.2002, s. 1).

      (14)  Vrt. neuvoston päätös 2001/51/EY, tehty 20 päivänä joulukuuta 2000, naisten ja miesten tasa-arvoon liittyvää yhteisön strategiaa koskevan toimintaohjelman perustamisesta (2001–2005) (EYVL L 17, 19.1.2001, s. 22).

      (15)  Vrt. Euroopan parlamentin ja neuvoston päätös N:o 804/2004/EY, tehty 21 päivänä huhtikuuta 2004, yhteisön tukiohjelman perustamisesta yhteisön taloudellisten etujen suojaamiseksi toteutettavien toimien tukemiseksi (Herkules-ohjelma) (EUVL L 143, 30.4.2004, s. 9).

      (16)  Euroopan parlamentin ja neuvoston päätös N:o 1230/2003/EY, tehty 26 päivänä kesäkuuta 2003, energia-alan toimien monivuotisesta ohjelmasta ”Älykäs energiahuolto Euroopassa” (2003–2006) (EUVL L 176, 15.7.2003, s. 29).

      (17)  Vrt. Euroopan parlamentin ja neuvoston asetus (EY) N:o 1655/2000, annettu 17 päivänä heinäkuuta 2000, ympäristöalan rahoitusvälineestä (LIFE) (EYVL L 192, 28.7.2000, s. 1), sellaisena kuin se on muutettuna asetuksella (EY) N:o 1682/2004, annettu (EUVL L 308, 5.10.2004, s. 1).

      (18)  Vrt. neuvoston päätös 1999/382/EY, tehty 26 päivänä huhtikuuta 1999, yhteisön ammatillista koulutusta koskevasta Leonardo da Vinci -toimintaohjelmasta (EYVL L 146, 11.6.1999, s. 33).

      (19)  Vrt. Euroopan parlamentin ja neuvoston asetus (EY) N:o 1382/2003, annettu 22 päivänä heinäkuuta 2003, yhteisön rahoitustuen myöntämisestä tavarankuljetusjärjestelmän ympäristönsuojelun tason parantamiseksi (Marco Polo -ohjelma) (EUVL L 196, 2.8.2003, s. 1).

      (20)  Vrt. Oikaistaan neuvoston päätös 2000/821/EY, tehty 20 päivänä joulukuuta 2000, eurooppalaisten audiovisuaalisten teosten kehittämisen, levityksen ja myynninedistämisen tukemista koskevan ohjelman täytäntöönpanosta (Media Plus – Kehittäminen, levitys ja myynninedistäminen) (2001–2005) (EYVL L 336, 30.12.2000, s. 82) (EYVL L 13, 17.1.2001, s. 34), sellaisena kuin se on muutettuna Euroopan parlamentin ja neuvoston päätöksellä N:o 846/2004/EY (EUVL L 157, 30.4.2004, s. 4).

      (21)  Vrt. Euroopan parlamentin ja neuvoston päätös N:o 163/2001/EY, tehty 19 päivänä tammikuuta 2001, Euroopan audiovisuaalisessa ohjelmatuotannossa toimivien ammattilaisten koulutusohjelman täytäntöönpanosta (Media-koulutus) (2001–2005) (EYVL L 26, 27.1.2001, s. 1), sellaisena kuin se on muutettuna Euroopan parlamentin ja neuvoston päätöksellä N:o 845/2004/EY (EUVL L 157, 30.4.2004, s. 1).

      (22)  Vrt. KOM(2004) 91 lopull., 2004/0023 (COD).

      (23)  Vrt. Euroopan parlamentin ja neuvoston päätös N:o 1513/2002/EY, tehty 27 päivänä kesäkuuta 2002, eurooppalaisen tutkimusalueen toteuttamista ja innovointia tukevasta Euroopan yhteisön kuudennesta tutkimuksen, teknologian kehittämisen ja esittelyn puiteohjelmasta (2002–2006) (EYVL L 232, 29.8.2002, s. 1).

      (24)  Vrt. Euroopan parlamentin ja neuvoston päätös N:o 253/2000/EY, tehty 24 päivänä tammikuuta 2000, yhteisön koulutusalan Sokrates-toimintaohjelman toisesta vaiheesta (EYVL L 28, 3.2.2000, s. 1).

      (25)  Vrt. Euroopan parlamentin ja neuvoston päätös N:o 1031/2000/EY, tehty 13 päivänä huhtikuuta 2000, yhteisön Nuoriso-toimintaohjelmasta (EYVL L 117, 18.5.2000, s. 1).


title: 2006/408/EY: Neuvoston päätös, tehty  12 päivänä kesäkuuta 2006 , alueiden komitean saksalaisen jäsenen nimeämisestä

text:
               13.6.2006

               FI

               Euroopan unionin virallinen lehti

               L 159/14

      NEUVOSTON PÄÄTÖS,
   tehty 12 päivänä kesäkuuta 2006,
   alueiden komitean saksalaisen jäsenen nimeämisestä
   (2006/408/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Saksan hallituksen ehdotuksen,
   sekä katsoo seuraavaa:

               (1)

               Neuvosto teki 24 päivänä tammikuuta 2006 päätöksen 2006/116/EY (1) alueiden komitean jäsenten ja varajäsenten nimeämisestä 26 päivän tammikuuta 2006 ja 25 päivän tammikuuta 2010 väliseksi kaudeksi.

               (2)

               Alueiden komiteassa on vapautunut jäsenen paikka Jochen RIEBELin erottua,

         ON TEHNYT TÄMÄN PÄÄTÖKSEN:
   1 artikla
   Nimetään alueiden komitean jäseneksi jäljellä olevaksi toimikaudeksi eli 25 päivään tammikuuta 2010 Volker HOFF, Hessenin osavaltion liittovaltio- ja eurooppaministeri sekä Hessenin osavaltion edustaja liittovaltiossa (Hessischer Minister für Bundes und Europaangelegenheiten und Bevollmächtigter des Landes Hessen beim Bund), Jochen RIEBELin tilalle.
   2 artikla
   Tämä päätös tulee voimaan päivänä, jona se tehdään.

      Tehty Luxemburgissa 12 päivänä kesäkuuta 2006.

            Neuvoston puolesta

            Puheenjohtaja

         U. PLASSNIK

      (1)  EUVL L 56, 25.2.2006, s. 75.


title: 2012/744/EU: Yhteisymmärryksessä komission puheenjohtajan kanssa tehty Neuvoston päätös, annettu 28 päivänä marraskuuta 2012 , uuden jäsenen nimittämisestä Euroopan komissioon

text:
               4.12.2012

               FI

               Euroopan unionin virallinen lehti

               L 332/21

         Yhteisymmärryksessä komission puheenjohtajan kanssa tehty
   NEUVOSTON PÄÄTÖS,
   annettu 28 päivänä marraskuuta 2012,
   uuden jäsenen nimittämisestä Euroopan komissioon
   (2012/744/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 246 artiklan toisen kohdan,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Eurooppa-neuvosto hyväksyi 9 päivänä helmikuuta 2010 päätöksen 2010/80/EU (2) Euroopan komission nimittämisestä 31 päivänä lokakuuta 2014 päättyväksi kaudeksi.

               (2)

               Komission puheenjohtaja José Manuel DURÃO BARROSO ilmoitti 16 päivänä lokakuuta 2012 päivätyssä kirjeessä, että John DALLI on eronnut tehtävästään komission jäsenenä välittömin vaikutuksin.

               (3)

               Euroopan unionin toiminnasta tehdyn sopimuksen 246 artiklan toisen kohdan mukaisesti eronneen jäsenen tilalle nimitetään jäljellä olevaksi toimikaudeksi uusi jäsen, jolla on sama kansalaisuus.

               (4)

               Tämän vuoksi olisi nimitettävä uusi komission jäsen,

         ON HYVÄKSYNYT TÄMÄN PÄÄTÖKSEN:
   1 artikla
   Neuvosto nimittää yhteisymmärryksessä komission puheenjohtajan José Manuel DURÃO BARROSOn kanssa Tonio BORGin Euroopan komission jäseneksi jäljellä olevaksi toimikaudeksi eli 31 päivään lokakuuta 2014.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 28 päivänä marraskuuta 2012.

            Neuvoston puolesta

            Puheenjohtaja

         S. ALETRARIS

      (1)  Lausunto annettu 21. marraskuuta 2012 (ei vielä julkaistu virallisessa lehdessä).

      (2)  EUVL L 38, 11.2.2010, s. 7.


title: 2012/839/EU: Euroopan keskuspankin päätös, annettu 19 päivänä joulukuuta 2012 , Helleenien tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuutta koskevista väliaikaisista toimenpiteistä (EKP/2012/32)

text:
               29.12.2012

               FI

               Euroopan unionin virallinen lehti

               L 359/74

         EUROOPAN KESKUSPANKIN PÄÄTÖS,
   annettu 19 päivänä joulukuuta 2012,
   Helleenien tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuutta koskevista väliaikaisista toimenpiteistä
   (EKP/2012/32)
   (2012/839/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön sekä erityisesti sen 3.1 artiklan ensimmäisen luetelmakohdan, 12.1 artiklan, 18 artiklan sekä 34.1 artiklan toisen luetelmakohdan,
   ottaa huomioon eurojärjestelmän rahapolitiikan välineistä ja menettelyistä 20 päivänä syyskuuta 2011 annetut suuntaviivat EKP/2011/14 (1) ja erityisesti niiden liitteessä I olevan 1.6, 6.3.1 ja 6.3.2 ja 6.4.2 kohdan,
   sekä katsoo seuraavaa:

               (1)

               Euroopan keskuspankkijärjestelmän ja Euroopan keskuspankin perussäännön 18.1 artiklassa määrätään, että Euroopan keskuspankki (EKP) ja niiden jäsenvaltioiden kansalliset keskuspankit, joiden rahayksikkö on euro, voivat tehdä luottotoimia luottolaitosten ja muiden markkinaosapuolten kanssa ja että luottoa annettaessa vakuuksien on oltava riittävät. Suuntaviivojen EKP/2011/14 liitteessä I täsmennetään eurojärjestelmän rahapoliittisissa operaatioissa sovellettavat omaisuuserien vakuuskelpoisuusvaatimukset.

               (2)

               Suuntaviivojen EKP/2011/14 liitteessä I olevan 1.6 kohdan mukaan EKP:n neuvosto voi milloin tahansa muuttaa niitä välineitä, ehtoja, vaatimuksia ja menettelyjä, joilla eurojärjestelmän rahapoliittisia operaatioita toteutetaan. Suuntaviivojen EKP/2011/14 6.3.1 kohdan mukaan eurojärjestelmä pidättää itsellään oikeuden ratkaista minkä tahansa merkitykselliseksi katsomansa tiedon perusteella, täyttääkö liikkeeseenlasku, liikkeeseenlaskija, velallinen tai takaaja eurojärjestelmän asettamat tiukat vaatimukset.

               (3)

               Helleenien tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuudesta velkojen vaihtoa koskevan Helleenien tasavallan tarjouksen yhteydessä 5 päivänä maaliskuuta 2012 annetulla päätöksellä EKP/2012/3 (2) eurojärjestelmän luottokelpoisuuden alarajan soveltamisen keskeytettiin väliaikaisesti Helleenien tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien osalta ja nämä velkainstrumentit säädettiin vakuuskelpoisiksi Helleenien tasavallan kansallisille keskuspankeille tarjoamien erillistakausten voimassaolon ajaksi. Koska Helleenien tasavallan liikeeseenlaskemien tai täysimääräisesti takaamien jälkimarkkinakelpoisten velkainstrumenttien riittävyydestä vakuutena ei ollut erillistakausten voimassaolon päättyessä varmuutta, EKP:n neuvosto hyväksyi päätöksen EKP/2012/14 (3), jolla päätös EKP/2012/3 kumottiin 25 päivästä heinäkuuta 2012, ja kyseisen päätöksen myötä näistä velkainstrumenteista tuli vakuuskelvottomia.

               (4)

               EKP:n neuvosto on nyt ottanut huomioon sen, että euroryhmä on antanut toisen Kreikan talouden sopeuttamisohjelman ensimmäisen tarkistuksen toimenpidekokonaisuudesta myönteisen arvion.

               (5)

               EKP:n neuvosto katsoo, että tämä toimenpidekokonaisuus on tarkoituksenmukainen ja että näin ollen Helleenien tasavallan liikkeeseenlaskemat tai täysimääräisesti takaamat jälkimarkkinakelpoiset velkainstrumentit ovat vakuuskelpoisuudeltaan riittävän hyviä, jotta ne voidaan hyväksyä vakuudeksi eurojärjestelmän rahapoliittisissa operaatioissa riippumatta niiden ulkoisista luottoluokituksista.

               (6)

               EKP on näin ollen päättänyt, että Helleenien tasavallan liikeeseenlaskemat tai täysimääräisesti takaamat jälkimarkkinakelpoiset velkainstrumentit ovat jälleen vakuuskelpoisia eurojärjestelmän rahapoliittisissa operaatioissa, kuitenkin siten, että niihin sovelletaan suuntaviivojen EKP/2011/14 liitteessä I olevassa 6.4.2 kohdassa vahvistetusta aliarvostuksesta poikkeavaa aliarvostusta.

               (7)

               Tätä toimenpidettä sovelletaan väliaikaisesti, kunnes EKP:n neuvosto katsoo, että eurojärjestelmän rahapoliittisten operaatioiden vakuuskelpoisuusvaatimuksia ja riskienhallintamenetelmiä voidaan taas soveltaa normaalisti,

         ON HYVÄKSYNYT TÄMÄN PÄÄTÖKSEN:
   1 artikla
   Suuntaviivojen EKP/2011/14 tiettyjen säännösten soveltamatta jättäminen sekä Helleenien tasavallan liikkeeseenlaskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuus
   1.   Eurojärjestelmän luottokelpoisuuden alarajaa – sellaisena kuin se on täsmennetty eurojärjestelmän luottoriskinarvioinnin sääntöjen soveltamista tiettyihin jälkimarkkinakelpoisiin omaisuuseriin koskevassa suuntaviivojen EKP/2011/14 liitteessä I olevassa 6.3.2 kohdassa – ei sovelleta Helleenien tasavallan liikkeeseenlaskemiin tai täysimääräisesti takaamiin jälkimarkkinakelpoisiin velkainstrumentteihin.
   2.   Helleenien tasavallan liikeeseenlaskemat tai täysimääräisesti takaamat jälkimarkkinakelpoiset velkainstrumentit säilyttävät vakuuskelpoisuutensa eurojärjestelmän rahapoliittisissa operaatioissa, kuitenkin siten, että niihin sovelletaan tämän päätöksen liitteessä olevia erityisiä aliarvostusprosentteja.
   3.   Jos tämän päätöksen ja suuntaviivojen EKP/2011/14 säännökset poikkeavat toisistaan, sovelletaan tätä päätöstä.
   2 artikla
   Voimaantulo
   Tämä päätös tulee voimaan 21 päivänä joulukuuta 2012.

      Tehty Frankfurt am Mainissa 19 päivänä joulukuuta 2012.

            EKP:n puheenjohtaja

         Mario DRAGHI

      (1)  EUVL L 331, 14.12.2011, s. 1.

      (2)  EUVL L 77, 16.3.2012, s. 19.

      (3)  EUVL L 199, 26.7.2012, s. 26.

      LIITE

         Helleenien tasavallan liikeeseenlaskemiin tai täysimääräisesti takaamiin jälkimarkkinakelpoisiin velkainstrumentteihin sovellettava aliarvostustaulukko

                     Kreikan valtion joukkovelkakirjalainat

                     Maturiteettiluokka

                     Kiinteäkorkoisten ja vaihtuvakorkoisten instrumenttien aliarvostus

                     Nollakorkoisten instrumenttien aliarvostus

                     0-1

                  15,0

                  15,0

                     1-3

                  33,0

                  35,5

                     3-5

                  45,0

                  48,5

                     5-7

                  54,0

                  58,5

                     7-10

                  56,0

                  62,0

                     > 10

                  57,0

                  71,0

                     Valtion takaamat pankkien joukkovelkakirjalainat ja valtion takaamat yritysten joukkovelkakirjalainat

                     Maturiteettiluokka

                     Kiinteäkorkoisten ja vaihtuvakorkoisten instrumenttien aliarvostus

                     Nollakorkoisten instrumenttien aliarvostus

                     0-1

                  23,0

                  23,0

                     1-3

                  42,5

                  45,0

                     3-5

                  55,5

                  59,0

                     5-7

                  64,5

                  69,5

                     7-10

                  67,0

                  72,5

                     > 10

                  67,5

                  81,0


title: 2005/112/EY: Neuvoston päätös, tehty 31 päivänä tammikuuta 2005, alueiden komitean espanjalaisen varajäsenen nimeämisestä

text:
               9.2.2005

               FI

               Euroopan unionin virallinen lehti

               L 36/6

      NEUVOSTON PÄÄTÖS,

   tehty 31 päivänä tammikuuta 2005,
   alueiden komitean espanjalaisen varajäsenen nimeämisestä
   (2005/112/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Espanjan hallituksen ehdotuksen,
   sekä katsoo seuraavaa:

               (1)

               Neuvosto teki 22 päivänä tammikuuta 2002 päätöksen 2002/60/EY alueiden komitean jäsenten ja varajäsenten nimeämisestä (1).

               (2)

               Alueiden komiteassa on vapautunut varajäsenen paikka Carlos Javier FERNÁNDEZ CARRIEDOn erottua, mikä on annettu neuvostolle tiedoksi 29 päivänä marraskuuta 2004,

         ON PÄÄTTÄNYT SEURAAVAA:
   Ainoa artikla
   Nimetään Tomás VILLANUEVA RODRÍGUEZ, Consejero de Economía y Empleo, Comunidad Autónoma de Castilla y Léon, alueiden komiteaan varajäseneksi Carlos Javier FERNÁNDEZ CARRIEDOn tilalle tämän jäljellä olevaksi toimikaudeksi eli 25 päivään tammikuuta 2006.

      Tehty Brysselissä 31 päivänä tammikuuta 2005.

            Neuvoston puolesta

            Puheenjohtaja

         J. ASSELBORN

      (1)  EYVL L 24, 26.1.2002, s. 38.


               12.8.2016

               FI

               Euroopan unionin virallinen lehti

               C 294/39

         P8_TA(2014)0073
   Oikeusasiamiehen valitseminen
   Euroopan parlamentin päätös 16. joulukuuta 2014 Euroopan oikeusasiamiehen valitsemisesta (2014/2092(INS))
   (2016/C 294/10)

      Euroopan parlamentti, joka

               —

               ottaa huomioon Euroopan unionin toiminnasta tehdyn sopimuksen ja erityisesti sen 24 artiklan kolmannen kohdan ja 228 artiklan,

               —

               ottaa huomioon Euroopan atomienergiayhteisön perustamissopimuksen ja erityisesti sen 106 a artiklan,

               —

               ottaa huomioon 9. maaliskuuta 1994 tekemänsä päätöksen 94/262/EHTY, EY, Euratom oikeusasiamiehen tehtävien hoitamista koskevasta ohjesäännöstä ja hänen tehtäviensä hoitamista koskevista yleisistä ehdoista (1),

               —

               ottaa huomioon työjärjestyksen 219 artiklan,

               —

               ottaa huomioon nimitysehdotuspyynnöt (2),

               —

               ottaa huomioon 16. joulukuuta 2014 pidetyssä istunnossa toimitetun äänestyksen,

               1.

               valitsee Emily O'Reillyn Euroopan oikeusasiamieheksi vaalikauden loppuun asti;

               2.

               pyytää Emily O'Reillya vannomaan virkavalan unionin tuomioistuimessa;

               3.

               kehottaa puhemiestä julkaisemaan liitteenä olevan päätöksen Euroopan unionin virallisessa lehdessä;

               4.

               kehottaa puhemiestä välittämään tämän päätöksen neuvostolle, komissiolle ja unionin tuomioistuimelle.

      (1)  EYVL L 113, 4.5.1994, s. 15.

      (2)  EUVL C 293, 2.9.2014, s. 13.

      LIITE
      EUROOPAN PARLAMENTIN PÄÄTÖS,
      annettu 16 päivänä joulukuuta 2014,
      Euroopan oikeusasiamiehen valitsemisesta

         (Tätä liitettä ei esitetä tässä, koska se vastaa lopullista säädöstä, päätöstä 2014/949/EU.)


title: 2012/773/: Neuvoston päätös, annettu 6 päivänä joulukuuta 2012 , Euroopan yhteisöjen ja niiden jäsenvaltioiden sekä Albanian tasavallan välisellä vakautus- ja assosiaatiosopimuksella perustetussa vakautus- ja assosiaationeuvostossa Euroopan unionin puolesta esitettävästä kannasta, joka koskee sosiaaliturvajärjestelmien yhteensovittamista koskevien määräysten antamista

text:
               13.12.2012

               FI

               Euroopan unionin virallinen lehti

               L 340/1

         NEUVOSTON PÄÄTÖS,
   annettu 6 päivänä joulukuuta 2012,
   Euroopan yhteisöjen ja niiden jäsenvaltioiden sekä Albanian tasavallan välisellä vakautus- ja assosiaatiosopimuksella perustetussa vakautus- ja assosiaationeuvostossa Euroopan unionin puolesta esitettävästä kannasta, joka koskee sosiaaliturvajärjestelmien yhteensovittamista koskevien määräysten antamista
   (2012/773/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 79 artiklan 2 kohdan b alakohdan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan yhteisöjen ja niiden jäsenvaltioiden sekä Albanian tasavallan välisen vakautus- ja assosiaatiosopimuksen (1), jäljempänä ’sopimus’, 48 artiklassa määrätään, että vakautus- ja assosiaationeuvosto vahvistaa päätöksellään määräykset, joilla pannaan täytäntöön mainitun artiklan periaatteet.

               (2)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 1 ja 2 artiklan mukaisesti ja tämän vaikuttamatta mainitun pöytäkirjan 4 artiklan soveltamiseen nämä jäsenvaltiot eivät osallistu tämän päätöksen hyväksymiseen, päätös ei sido niitä eikä sitä sovelleta näihin jäsenvaltioihin.

               (3)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemasta tehdyssä pöytäkirjassa N:o 22 olevan 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan.

               (4)

               On aiheellista määrittää sosiaaliturvajärjestelmien yhteensovittamista koskevien määräysten antamista koskeva kanta, joka esitetään unionin puolesta vakautus- ja assosiaationeuvostossa.

               (5)

               Unionin vakautus- ja assosiaationeuvostossa esitettävän kannan olisi sen vuoksi perustuttava tähän liitettyyn päätösluonnokseen,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan yhteisöjen ja niiden jäsenvaltioiden sekä Albanian tasavallan välisellä vakautus- ja assosiaatiosopimuksella, jäljempänä ’sopimus’, perustetussa vakautus- ja assosiaationeuvostossa Euroopan unionin puolesta esitettävä kanta, joka koskee sosiaaliturvajärjestelmien yhteensovittamista koskevien määräysten antamista, perustuu tähän päätökseen liitettyyn vakautus- ja assosiaationeuvoston päätösluonnokseen.
   Unionin edustajat vakautus- ja assosiaationeuvostossa voivat sopia vähäisistä muutoksista mainittuun päätösluonnokseen ilman neuvoston asiasta tekemää uutta päätöstä.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 6 päivänä joulukuuta 2012.

            Neuvoston puolesta

            Puheenjohtaja

         S. CHARALAMBOUS

      (1)  EUVL L 107, 28.4.2009, s. 166.

      LUONNOS
      EUROOPAN UNIONIN JA ALBANIAN VAKAUTUS- JA ASSOSIAATIONEUVOSTON PÄÄTÖS N:o …/2012,
      annettu …,
      sosiaaliturvajärjestelmien yhteensovittamista koskevien määräysten antamisesta
      VAKAUTUS- JA ASSOSIAATIONEUVOSTO, joka
      ottaa huomioon Euroopan yhteisöjen ja niiden jäsenvaltioiden sekä Albanian tasavallan välisen vakautus- ja assosiaatiosopimuksen (1) ja erityisesti sen 48 artiklan,
      sekä katsoo seuraavaa:

                  (1)

                  Euroopan yhteisöjen ja niiden jäsenvaltioiden sekä Albanian tasavallan välisen vakautus- ja assosiaatiosopimuksen, jäljempänä ’sopimus’, 48 artiklassa määrätään Albanian ja jäsenvaltioiden sosiaaliturvajärjestelmien yhteensovittamisesta ja vahvistetaan tätä yhteensovittamista koskevat periaatteet.

                  (2)

                  Sopimuksen 48 artiklassa määrätään, että vakautus- ja assosiaationeuvosto antaa päätöksen mainitussa artiklassa vahvistettujen periaatteiden panemiseksi täytäntöön.

                  (3)

                  Ottaen huomioon syrjimättömyysperiaatteen soveltamisen tässä päätöksessä ei olisi annettava mitään lisäoikeuksia sellaisten toisen sopimuspuolen alueella esiintyneiden tiettyjen seikkojen tai tapahtumien nojalla, joita ei ensimmäisen sopimuspuolen lainsäädännössä ole otettu huomioon, lukuun ottamatta joidenkin etuuksien siirtoa.

                  (4)

                  Tätä päätöstä sovellettaessa albanialaisten työntekijöiden oikeutta perhe-etuuksiin olisi koskettava edellytys, jonka mukaan heidän perheenjäsentensä on oleskeltava laillisesti heidän kanssa siinä jäsenvaltiossa, jossa he työskentelevät. Mikäli heidän perheenjäsenensä oleskelevat laillisesti toisessa jäsenvaltiossa, sovelletaan asetuksen (EY) N:o 883/2004 ja asetuksen (EY) N:o 987/2009 ulottamisesta koskemaan niitä kolmansien maiden kansalaisia, joita nämä asetukset eivät yksinomaan heidän kansalaisuutensa vuoksi vielä koske, 24 päivänä marraskuuta 2010 annettua Euroopan parlamentin ja neuvoston asetusta (EU) N:o 1231/2010 (2). Päätöksellä ei olisi myönnettävä oikeutta perhe-etuuksiin muissa valtioissa kuin jäsenvaltioissa, kuten Albaniassa, oleskelevien työntekijän perheenjäsenten osalta.

                  (5)

                  Asetuksella (EU) N:o 1231/2010 on laajennettu sosiaaliturvajärjestelmien yhteensovittamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 883/2004 (3) ja sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 987/2009 (4) säännösten soveltamisalaa koskemaan kolmansien maiden kansalaisia, joita kyseiset säännökset eivät jo koske yksinomaan heidän kansalaisuutensa vuoksi. Asetukseen (EU) N:o 1231/2010 sisältyy jo periaate, jonka mukaan albanialaisten työntekijöiden eri jäsenvaltioissa täyttyneet vakuutuskaudet lasketaan yhteen tiettyjä etuuksia koskevien oikeuksien osalta, kuten sopimuksen 48 artiklan 1 kohdan ensimmäisessä luetelmakohdassa määrätään.

                  (6)

                  Voi olla tarpeen antaa Albanian lainsäädännön ominaispiirteitä vastaavia erityissäännöksiä, jotta helpotetaan yhteensovittamista koskevien sääntöjen soveltamista.

                  (7)

                  Jotta varmistettaisiin jäsenvaltioiden ja Albanian sosiaaliturvajärjestelmien joustava yhteensovittaminen, on tarpeen antaa erityissäännöksiä jäsenvaltioiden ja Albanian välisestä yhteistyöstä sekä lisäksi asianomaisten henkilöiden ja toimivaltaisen valtion laitoksen välisestä yhteistyöstä.

                  (8)

                  Olisi annettava siirtymäsäännökset tässä päätöksessä tarkoitettuja henkilöiden suojaamiseksi ja sen varmistamiseksi, että he eivät menetä oikeuksiaan päätöksen voimaantulon johdosta,

            ON HYVÄKSYNYT TÄMÄN PÄÄTÖKSEN:
      I   OSA

         YLEISET SÄÄNNÖKSET

      1 artikla
      Määritelmät
      1.   Tässä päätöksessä tarkoitetaan:

                  a)

                  ”sopimuksella” Euroopan yhteisöjen ja niiden jäsenvaltioiden sekä Albanian tasavallan välistä vakautus- ja assosiaatiosopimusta

                  b)

                  ”asetuksella” asetusta (EY) N:o 883/2004, sellaisena kuin sitä sovelletaan Euroopan unionin jäsenvaltioissa;

                  c)

                  ”täytäntöönpanoasetuksella” asetusta (EY) N:o 987/2009;

                  d)

                  ”jäsenvaltiolla” Euroopan unionin jäsenvaltiota;

                  e)

                  ”työntekijällä”:

                              i)

                              jäsenvaltion lainsäädännön osalta asetuksen 1 artiklan a alakohdassa tarkoitetussa palkkatyössä olevaa henkilöä;

                              ii)

                              Albanian lainsäädännön osalta sen lainsäädännössä tarkoitetussa palkkatyössä olevaa henkilöä.

                  f)

                  ”perheenjäsenellä”:

                              i)

                              jäsenvaltion lainsäädännön osalta asetuksen 1 artiklan i alakohdassa tarkoitettua perheenjäsentä;

                              ii)

                              Albanian lainsäädännön osalta kyseisen maan lainsäädännössä tarkoitettua perheenjäsentä

                  g)

                  ”lainsäädännöllä”:

                              i)

                              jäsenvaltioiden osalta asetuksen 1 artiklan l alakohdassa tarkoitettua lainsäädäntöä, jota sovelletaan tämän päätöksen soveltamisalaan kuuluviin etuuksiin;

                              ii)

                              Albanian osalta tämän päätöksen soveltamisalaan kuuluviin etuihin Albaniassa sovellettavaa lainsäädäntöä;

                  h)

                  ”etuuksilla”:

                              —

                              vanhuuseläkkeitä,

                              —

                              perhe-eläkkeitä,

                              —

                              työtapaturma- ja ammattitautieläkkeitä,

                              —

                              työtapaturmiin ja ammattitauteihin liittyviä työkyvyttömyyseläkkeitä,

                              —

                              perhe-etuuksia.

                  i)

                  ”siirrettävillä etuuksilla”:

                              i)

                              jäsenvaltioiden osalta:

                                          —

                                          vanhuuseläkkeitä,

                                          —

                                          perhe-eläkkeitä,

                                          —

                                          työtapaturma- ja ammattitautieläkkeitä,

                                          —

                                          työtapaturmiin ja ammattitauteihin liittyviä työkyvyttömyyseläkkeitä,

                                    sellaisina kuin ne on määritelty asetuksessa, lukuun ottamatta asetuksen liitteessä X lueteltuja erityisiä maksuihin perustumattomia rahaetuuksia;

                              ii)

                              Albanian osalta vastaavia Albanian lainsäädännöllä myönnettyjä etuuksia, lukuun ottamatta tämän päätöksen liitteessä I täsmennettyjä maksuihin perustumattomia erityisiä rahaetuuksia.

            2.   Muilla tässä päätöksessä käytetyillä termeillä on merkitys, joka niille on annettu

                  a)

                  jäsenvaltioiden osalta asetuksessa ja täytäntöönpanoasetuksessa;

                  b)

                  Albanian osalta Albaniassa sovellettavassa asiaankuuluvassa lainsäädännössä niille annettua merkitystä.

            2 artikla
      Henkilöllinen soveltamisala
      Tätä päätöstä sovelletaan:

                  a)

                  työntekijöihin, jotka ovat Albanian kansalaisia, jotka ovat tai ovat olleet laillisesti työssä jossakin jäsenvaltiossa ja joihin sovelletaan tai on sovellettu yhden tai useamman jäsenvaltion lainsäädäntöä, ja heidän edunsaajiinsa

                  b)

                  edellä a alakohdassa tarkoitettujen työntekijöiden perheenjäseniin sillä edellytyksellä, että he oleskelevat tai ovat oleskelleet laillisesti asianomaisen työntekijän kanssa tämän työskennellessä siellä;

                  c)

                  työntekijöihin, jotka ovat jonkin jäsenvaltion kansalaisia, jotka ovat tai ovat olleet laillisesti työssä Albaniassa ja joihin sovelletaan tai on sovellettu Albanian lainsäädäntöä, ja heidän edunsaajiinsa; sekä

                  d)

                  edellä c alakohdassa tarkoitettujen työntekijöiden perheenjäseniin sillä edellytyksellä, että he oleskelevat tai ovat oleskelleet laillisesti kyseisen työntekijän kanssa Albaniassa tämän työskennellessä siellä.

            3 artikla
      Yhdenvertainen kohtelu
      1.   Työntekijöitä, jotka ovat Albanian kansalaisia ja jotka työskentelevät laillisesti jossakin jäsenvaltiossa, sekä heidän kanssaan laillisesti oleskelevia perheenjäseniään kohdellaan 1 artiklan 1 kohdan h alakohdassa tarkoitettujen etuuksien osalta ilman kansalaisuuteen perustuvaa syrjintää suhteessa sen jäsenvaltion kansalaisiin, jossa työntekijät työskentelevät.
      2.   Työntekijöitä, jotka ovat jonkin jäsenvaltion kansalaisia ja jotka työskentelevät laillisesti Albaniassa, sekä heidän kanssaan laillisesti oleskelevia perheenjäseniään kohdellaan 1 artiklan 1 kohdan h alakohdassa tarkoitettujen etuuksien osalta ilman kansalaisuuteen perustuvaa syrjintää suhteessa Albanian kansalaisiin.
      II   OSA

         JÄSENVALTIOIDEN JA ALBANIAN VÄLISET SUHTEET

      4 artikla
      Asuinpaikkaa koskevista vaatimuksista luopuminen
      1.   Edellä 1 artiklan 1 kohdan i alakohdassa tarkoitettuja etuuksia, joihin 2 artiklan a ja c alakohdassa tarkoitetuilla henkilöillä on oikeus, ei saa vähentää, muuttaa, keskeyttää, peruuttaa tai takavarikoida sen vuoksi, että etuuden saaja oleskelee:

                  i)

                  jonkin jäsenvaltion lainsäädännön mukaisen etuuden osalta Albanian alueella, tai

                  ii)

                  Albanian lainsäädännön mukaisen etuuden osalta jonkin jäsenvaltion alueella.

            2.   Työntekijän 2 artiklan b alakohdassa tarkoitetuilla perheenjäsenillä on oikeus 1 artiklan 1 kohdan i alakohdan i alakohdassa tarkoitettuihin siirrettäviin etuuksiin samalla tavoin kuin sellaisen työntekijän perheenjäsenillä, joka on kyseisen jäsenvaltion kansalainen, kun nämä perheenjäsenet oleskelevat Albanian alueella.
      3.   Työntekijän 2 artiklan d alakohdassa tarkoitetuilla perheenjäsenillä on oikeus 1 artiklan 1 kohdan i alakohdan ii alakohdassa tarkoitettuihin siirrettäviin etuuksiin samalla tavoin kuin sellaisen työntekijän perheenjäsenillä, joka on Albanian kansalainen, kun nämä perheenjäsenet oleskelevat jonkin jäsenvaltion alueella.
      III   OSA

         ERINÄISIÄ SÄÄNNÖKSIÄ

      5 artikla
      Yhteistyö
      1.   Jäsenvaltiot ja Albania toimittavat toisilleen kaikki tiedot sellaisista muutoksista niiden lainsäädäntöön, jotka saattavat vaikuttaa tämän päätöksen täytäntöönpanoon.
      2.   Tämän päätöksen soveltamista varten jäsenvaltioiden ja Albanian viranomaiset ja laitokset antavat toisilleen apua ja toimivat niin kuin panisivat täytäntöön omaa lainsäädäntöään. Näiden viranomaisten ja laitosten antama hallinnollinen apu on pääsääntöisesti maksutonta. Jäsenvaltioiden ja Albanian toimivaltaiset viranomaiset voivat kuitenkin sopia, että tietyt kustannukset korvataan.
      3.   Jäsenvaltioiden ja Albanian viranomaiset ja laitokset voivat tämän päätöksen soveltamista varten olla suoraan yhteydessä toisiinsa ja asianomaisiin henkilöihin tai heidän edustajiinsa.
      4.   Tämän päätöksen soveltamisalaan kuuluvilla laitoksilla ja henkilöillä on vastavuoroinen tiedotus- ja yhteistyövelvollisuus tämän päätöksen moitteettoman soveltamisen varmistamiseksi.
      5.   Tämän päätöksen soveltamisalaan kuuluvien henkilöiden on ilmoitettava mahdollisimman pian toimivaltaisen jäsenvaltion laitoksille tai Albanian laitoksille, jos se on toimivaltainen valtio, ja asuinjäsenvaltion laitoksille tai Albanian laitoksille, jos se on asuinvaltio, kaikista henkilökohtaisessa tai perheensä tilanteessa tapahtuneista muutoksista, joilla on vaikutuksia heidän oikeuksiinsa etuuksiin tämän päätöksen perusteella.
      6.   Jos 5 kohdassa tarkoitettua tiedottamisvelvollisuutta ei noudateta, siitä voi aiheutua oikeasuhteisia toimenpiteitä kansallisen lainsäädännön mukaisesti. Toimenpiteiden on kuitenkin oltava vastaavia kuin ne, joita sovelletaan kansallisen lainsäädännön nojalla samanlaisissa tilanteissa, eivätkä ne saa tehdä etuuden hakijoille mahdottomaksi tai liian vaikeaksi käytännössä käyttää heille tällä päätöksellä annettuja oikeuksia.
      7.   Jäsenvaltiot ja Albania voivat kansallisessa lainsäädännössä ottaa käyttöön erityissäännöksiä, joilla varmistetaan, että etuuden saajat, jotka oleskelevat tai asuvat sen valtion ulkopuolella, jossa velallislaitos sijaitsee, täyttävät etuuksiin oikeuttavat edellytykset. Näiden säännösten on oltava oikeasuhtaisia ja tämän päätöksen periaatteiden mukaisia, eivätkä ne saa sisältää kansalaisuuteen perustuvaa syrjintää. Säännökset annetaan tiedoksi vakautus- ja assosiaationeuvostolle.
      6 artikla
      Hallinnolliset tarkastukset ja lääkärintarkastukset
      1.   Tätä artiklaa sovelletaan 2 artiklassa tarkoitettuihin ja 1 artiklan 1 kohdan i alakohdan mukaisia siirrettäviä etuuksia saaviin henkilöihin sekä tämän päätöksen täytäntöönpanosta vastaaviin laitoksiin.
      2.   Jos etuuden saaja tai hakija taikka hänen perheenjäsenensä oleskelee tai asuu jäsenvaltion alueella, kun taas velallislaitos sijaitsee Albaniassa, taikka oleskelee tai asuu Albaniassa, kun taas velallislaitos sijaitsee jäsenvaltiossa, etuudensaajan oleskelu- tai asuinpaikan laitos suorittaa velallislaitoksen pyynnöstä lääkärintarkastuksen oleskelu- tai asuinpaikan laitoksen soveltamassa lainsäädännössä säädettyjen menettelyjen mukaisesti.
      Velallislaitos ilmoittaa oleskelu- tai asuinpaikan laitokselle mahdolliset lääkärintarkastuksessa tarvittaessa huomioitavat erityisvaatimukset ja seikat, joihin lääkärintarkastuksen on kohdistuttava.
      Oleskelu- tai asuinpaikan laitoksen on toimitettava raportti lääkärintarkastusta pyytäneelle velallislaitokselle.
      Velallislaitos varaa oikeuden tarkastuttaa etuudensaaja valitsemallaan lääkärillä joko alueella, jossa etuuden saaja tai hakija oleskelee tai asuu, tai maassa, jossa velallislaitos sijaitsee. Etuudensaajaa voidaan pyytää palaamaan velallislaitoksen valtioon kuitenkin vain, jos hän pystyy matkustamaan sinne vaarantamatta terveyttään ja jos velallislaitos maksaa matka- ja asumiskustannukset.
      3.   Jos etuuden saaja tai hakija taikka hänen perheenjäsenensä oleskelee tai asuu jäsenvaltion alueella, kun taas velallislaitos sijaitsee Albaniassa, taikka Albaniassa, kun taas velallislaitos sijaitsee jäsenvaltiossa, etuudensaajan oleskelu- tai asuinpaikan laitos suorittaa velallislaitoksen pyynnöstä hallinnollisen tarkastuksen.
      Oleskelu- tai asuinpaikan laitoksen on toimitettava raportti velallislaitokselle, joka pyysi hallinnollista tarkastusta.
      Velallislaitos varaa oikeuden tarkastuttaa etuudensaajan tilanne valitsemallaan ammattilaisella. Etuudensaajaa voidaan pyytää palaamaan velallislaitoksen valtioon kuitenkin vain, jos hän pystyy matkustamaan sinne vaarantamatta terveyttään ja jos velallislaitos maksaa matka- ja asumiskustannukset.
      4.   Yksi tai useampi jäsenvaltio ja Albania voivat sopia muista hallinnollisista määräyksistä edellyttäen, että ne ilmoittavat asiasta vakautus- ja assosiaationeuvostolle.
      5.   Tämän päätöksen 5 artiklan 2 kohdan mukaisesta maksuttoman keskinäisen hallinnollisen avun periaatteesta poiketen tarkastusten suorittamista pyytänyt velallislaitos hyvittää tämän artiklan 2 ja 3 kohdassa tarkoitettujen tarkastusten tosiasialliset kustannukset laitokselle, jota pyydettiin suorittamaan ne.
      7 artikla
      Sopimuksen 126 artiklan soveltaminen
      Sopimuksen 126 artiklaa sovelletaan, jos osapuoli katsoo, että toinen osapuoli ei ole noudattanut 5 ja 6 artiklan mukaisia velvoitteita.
      8 artikla
      Erityissäännökset Albanian lainsäädännön soveltamiseksi
      Vakautus- ja assosiaationeuvosto voi tarvittaessa antaa tämän päätöksen liitteessä II erityissäännöksiä Albanian lainsäädännön soveltamiseksi.
      9 artikla
      Kahdenvälisissä sopimuksissa olevat hallinnolliset menettelyt
      Jäsenvaltioiden ja Albanian välisiin kahdenvälisiin sopimuksiin sisältyviä hallinnollisia menettelyjä voidaan soveltaa edelleen edellyttäen, että näillä menettelyillä ei ole kielteisiä vaikutuksia asianomaisten henkilöiden tässä päätöksessä vahvistettuihin oikeuksiin tai velvollisuuksiin.
      10 artikla
      Tämän päätöksen täytäntöönpanoa koskevia hallinnollisia menettelyitä täydentävät sopimukset
      Vähintään yksi jäsenvaltio ja Albania voivat tehdä sopimuksia, joiden tarkoituksena on täydentää tämän päätöksen täytäntöönpanoa koskevia hallinnollisia menettelyitä, erityisesti petosten ja virheiden estämiseksi ja torjumiseksi.
      IV   OSA

         SIIRTYMÄ- JA LOPPUSÄÄNNÖKSET

      11 artikla
      Siirtymäsäännökset
      1.   Tämän päätöksen perusteella ei kerry oikeuksia sen voimaantulopäivää edeltävältä ajalta.
      2.   Jollei 1 kohdasta muuta johdu, oikeuden saa tämän päätöksen mukaisesti, vaikka se liittyy päätöksen voimaantulopäivää edeltävään tapahtumaan.
      3.   Etuudet, joita ei ole myönnetty tai joiden suorittaminen on keskeytetty asianomaisen henkilön kansalaisuuden tai asuinpaikan vuoksi, annetaan tai palautetaan henkilön pyynnöstä tämän päätöksen voimaantulopäivästä edellyttäen, että oikeudet, joiden perusteella etuuksia on aiemmin annettu, eivät ole johtaneet kertasuorituksen maksamiseen.
      4.   Jos 3 kohdassa tarkoitettu pyyntö esitetään kahden vuoden kuluessa tämän päätöksen voimaantulopäivästä, päätöksen mukaisesti saadut oikeudet tulevat voimaan kyseisestä päivästä alkaen eikä kyseisiin henkilöihin voida soveltaa minkään jäsenvaltion tai Albanian lainsäädäntöä oikeuksien menettämisestä tai rajoittamisesta.
      5.   Jos 3 kohdassa tarkoitettu pyyntö tehdään 4 kohdassa tarkoitetun kahden vuoden määräajan kuluttua, oikeudet, joita ei ole menetetty tai jotka eivät ole vanhentuneet, tulevat voimaan pyynnön esittämispäivänä, ellei jonkin jäsenvaltion tai Albanian lainsäädännön suotuisamman säännöksen soveltamisesta muuta johdu.
      12 artikla
      Päätöksen liitteet
      1.   Tämän päätöksen liitteet ovat sen erottamaton osa.
      2.   Mainittuja liitteitä voidaan Albanian tai Euroopan unionin pyynnöstä muuttaa vakautus- ja assosiaationeuvoston päätöksellä.
      13 artikla
      Voimaantulo
      Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

         Tehty …

               Vakautus- ja assosiaationeuvoston puolesta

               Puheenjohtaja

         (1)  EUVL L 107, 28.4.2009, s. 166.

         (2)  EUVL L 344, 29.12.2010, s. 1.

         (3)  EUVL L 166, 30.4.2004, s. 1.

         (4)  EUVL L 284, 30.10.2009, s. 1.

         LIITE I

            LUETTELO MAKSUIHIN PERUSTUMATTOMISTA ERITYISISTÄ RAHAETUUKSISTA ALBANIASSA

         LIITE II

            ERITYISSÄÄNNÖKSET ALBANIAN LAINSÄÄDÄNNÖN SOVELTAMISEKSI


title: Neuvoston päätös (EU) 2017/985, annettu 8 päivänä elokuuta 2016, Portugalille esitettävästä vaatimuksesta toteuttaa liiallisen alijäämän tilanteen korjaamiseksi tarpeellisina pidettäviä alijäämää pienentäviä toimenpiteitä

text:
               10.6.2017

               FI

               Euroopan unionin virallinen lehti

               L 148/42

         NEUVOSTON PÄÄTÖS (EU) 2017/985,
   annettu 8 päivänä elokuuta 2016,
   Portugalille esitettävästä vaatimuksesta toteuttaa liiallisen alijäämän tilanteen korjaamiseksi tarpeellisina pidettäviä alijäämää pienentäviä toimenpiteitä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 9 kohdan,
   ottaa huomioon Euroopan komission suosituksen,
   sekä katsoo seuraavaa:

               (1)

               Euroopan unionin toiminnasta tehdyn sopimuksen (SEUT) 126 artiklan mukaan jäsenvaltioiden on vältettävä liiallisia julkisen talouden alijäämiä.

               (2)

               Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu. Vakaus- ja kasvusopimukseen neuvoston asetus (EY) N:o 1467/97 (1), joka on annettu edistämään julkisen talouden liiallisten alijäämien pikaista korjaamista.

               (3)

               Neuvosto päätti 2 päivänä joulukuuta 2009 SEUT 126 artiklan 6 kohdan nojalla, että Portugalissa on liiallinen alijäämä, ja antoi SEUT 126 artiklan 7 kohdan ja asetuksen (EY) N:o 1467/97 3 artiklan nojalla suosituksen, jonka mukaan liiallinen alijäämä olisi korjattava viimeistään vuonna 2013. Neuvosto myönsi Portugalille rahoitustukea sen jälkeen, kun maan viranomaiset olivat pyytäneet rahoitustukea unionilta, euroa valuuttanaan käyttäviltä jäsenvaltioilta ja Kansainväliseltä valuuttarahastolta (IMF) (2). Komissio ja Portugalin viranomaiset allekirjoittivat 17 päivänä toukokuuta 2011 erityisiä talouspoliittisia ehtoja koskevan yhteisymmärryspöytäkirjan, jäljempänä ’yhteisymmärryspöytäkirja’. Neuvosto on sen jälkeen antanut Portugalille SEUT 126 artiklan 7 kohdan nojalla kaksi uutta suositusta (9 päivänä lokakuuta 2012 ja 21 päivänä kesäkuuta 2013), joista ensimmäisessä määräaikaa liiallisen alijäämän korjaamiselle pidennettiin vuoteen 2014 ja toisessa vuoteen 2015. Molemmissa suosituksissa neuvosto katsoi, että Portugali oli toteuttanut tuloksellisia toimia, mutta odottamattomat taloudelliset tapahtumat olivat vaikuttaneet erityisen epäsuotuisasti julkiseen talouteen (3).

               (4)

               Neuvosto päätti SEUT 126 artiklan 8 kohdan mukaisesti 12 päivänä heinäkuuta 2016, että Portugali ei ollut toteuttanut tuloksellisia toimia 21 päivänä kesäkuuta 2013 annetun neuvoston suosituksen johdosta.

               (5)

               Jos asetuksen (EY) N:o 479/2009 nojalla annetut seurantatiedot osoittavat, että osallistuva jäsenvaltio ei ole korjannut liiallista alijäämäänsä määräajassa, joka on asetettu SEUT 126 artiklan 7 kohdan nojalla annetuissa suosituksissa, neuvoston olisi tehtävä välittömästi päätös SEUT 126 artiklan 9 kohdan nojalla.

               (6)

               Komission kevään 2016 talousennusteessa Portugalin talouden odotetaan hieman elpyvän. Vuonna 2016 reaalisen BKT:n ennustetaan kasvavan 1,5 prosenttia kuten vuonna 2015, mikä johtuu pääasiassa kotimaisesta kysynnästä makrotalouden epätasapainojen pysyessä edelleen suurina. Yksityisen kulutuksen odotetaan menettävän vauhtiaan vuonna 2016, mikä johtuu välillisten verojen korottamisesta ja energianhintainflaation hienoisesta kiihtymisestä. Kestokulutushyödykkeiden kulutuksen vahva elpyminen vuoden 2015 ensimmäisellä puoliskolla ei ennusteiden mukaan jatku keskipitkällä aikavälillä, sillä korkeana jatkuvan työttömyyden ja velkatason ennustetaan lisäävän kotitalouksien säästöpaineita. Yritysten investoinnit hidastuivat huomattavasti jo vuoden 2015 jälkipuoliskolla, eikä niiden odoteta palaavan lähiaikoina aikaisemmalle kasvuasteelle huolimatta suhteellisen korkeasta kapasiteetin käyttöasteesta. Kokonaisinvestointien odotetaan vauhdittuvan jonkin verran vuonna 2017 EU:n rakennerahastojen ja kohentuneiden rahoitusehtojen tuella. Viennin ennustetaan kasvavan ulkomaisen kysynnän kasvun myötä, mutta tuonnin odotetaan edelleen olevan vientiä voimakkaampaa. Tämän seurauksena nettokaupan vaikutuksen BKT:n kasvuun ennustetaan pysyvän hieman negatiivisena mutta kuitenkin huomattavasti vähemmin kuin vuonna 2015. YKHI-inflaation odotetaan kasvavan 0,7 prosenttiin vuonna 2016, mikä johtuu pääasiassa välillisten verojen korotuksista. Vaikka näkymiin kohdistuvat riskit ovat kasvaneet kevään talousennusteen julkaisemisen jälkeen, tiedot vuoden 2016 ensimmäiseltä neljännekseltä ja toisen neljänneksen alustavat tiedot vahvistavat talousennusteen näkymät loppuvuoden osalta.

               (7)

            Komission kevään 2016 talousennusteen mukaan julkisen talouden alijäämän odotetaan supistuvan 2,7 prosenttiin suhteessa BKT:hen vuonna 2016. Maaliskuun 31 päivänä 2016 voimaan tulleessa vuoden 2016 talousarviossa alijäämätavoitteeksi on asetettu 2,2 prosenttia suhteessa BKT:hen, ja tavoite vahvistettiin vuoden 2016 vakausohjelmassa. Hallituksen tavoitteen ja komission ennusteen välinen ero johtuu komission vähemmän optimistisesta makrotalouden skenaariosta, joka johtaa pienempiin verotuloihin ja suurempiin sosiaalimenoihin, ja komission varovaisemmista arvioista, jotka koskevat tiettyjen vakauttamistoimenpiteiden tuottoja, erityisesti välituotekäytön ja muiden juoksevien menojen suunniteltuja säästöjä. Komission kevään 2016 talousennusteen mukaan julkisen talouden alijäämän ennustetaan supistuvan 2,3 prosenttiin suhteessa BKT:hen vuonna 2017. Ennustettu parannus perustuu suurelta osin alijäämää supistavaan kertaluonteiseen toimenpiteeseen, joka liittyy vapautuviin Banco Privado Português (BPP) -pankin pankkitakauksiin ja jonka arvo on noin
                   prosenttia suhteessa BKT:hen. Kun tämä kertaluonteinen talousarviovaikutus otetaan huomioon, alijäämän ennustetaan olevan 2,6 prosenttia suhteessa BKT:hen vuonna 2017. Vuoden 2016 talousarviossa ja vuoden 2016 vakausohjelmassa esitettyjen toimenpiteiden tuottoja koskevan komission arvion perusteella rakenteellisen alijäämän odotetaan komission kevään 2016 talousennusteessa kasvavan
                   prosenttia suhteessa BKT:hen vuosittain vuosina 2016 ja 2017.

               (8)

               Julkisen talouden bruttovelka suhteessa BKT:hen on pysynyt pitkälti vakaana vuosina 2013–2015, ja se oli 129,2 prosenttia vuonna 2013, 130,2 prosenttia vuonna 2014 ja 129,0 prosenttia vuonna 2015. Kun otetaan huomioon merkittävät velkaa vähentävät velkakannan korjauserät vuonna 2016 ja jatkuneet perusylijäämät, komission kevään 2016 talousennusteessa velkasuhteen arvioidaan supistuvan 126 prosenttiin suhteessa BKT:hen vuonna 2016 ja 124,5 prosenttiin suhteessa BKT:hen vuonna 2017. Portugalilla ei vaikuta olevan huomattavia julkisen talouden rahoituspaineen riskejä lyhyellä aikavälillä, mutta lyhyen aikavälin haasteita ei kuitenkaan voida sulkea pois (ne johtuvat julkisesta brutto- ja nettovelasta, bruttorahoitustarpeesta, ulkomaisesta nettovarallisuusasemasta ja järjestämättömien lainojen osuuden tai pankkijärjestelmän yleisten pääomatarpeiden suuruudesta ja muutoksista). Keskipitkällä aikavälillä riskit vaikuttavat kuitenkin merkittäviltä, kun otetaan huomioon suuri velkakanta ja velkasuhteen suuri herkkyys mahdolliselle korkojen nousulle ja negatiivisille nimelliskasvun häiriöille. Pitkällä aikavälillä kestävyysriskit näyttävät vähäisiltä aiemmin toteutettujen eläkeuudistusten vuoksi, kunhan riittävä rakenteellinen perusjäämä säilytetään johdonmukaisesti.

               (9)

               Vuoden 2016 talousarvioon otettujen finanssipoliittisten toimenpiteiden odotetaan supistavan julkisen talouden alijäämän alle 3 prosenttiin suhteessa BKT:hen vuonna 2016 Komission kevään 2016 talousennusteen mukaan turvamarginaali perussopimuksessa määrättyyn viitearvoon on kuitenkin pieni. Kun otetaan huomioon kokonaistalouden ja julkisen talouden kehitykseen liittyvät merkittävät epävarmuustekijät, korjausvuodeksi suositeltavat julkisen talouden tavoitteet olisi asetettava selvästi alle perussopimuksen viitearvon, joka on 3 prosenttia suhteessa BKT:hen, jotta varmistetaan liiallisen alijäämän tilanteen kestävä korjaaminen vaaditussa määräajassa.

               (10)

               Asetuksen (EY) N:o 1467/97 5 artiklan mukaan SEUT 126 artiklan 9 kohdan nojalla annettavassa päätöksessään, jossa vaaditaan toteuttamaan alijäämää pienentäviä toimenpiteitä, neuvosto pyytää kyseistä jäsenvaltiota saavuttamaan vuotuiset julkisen talouden tavoitteet, jotka vaatimuksen perustana olevan ennusteen mukaan johtavat suhdannekorjatun rahoitusaseman, kertaluonteiset ja väliaikaiset toimenpiteet pois lukien, vuotuiseen vähimmäisparannukseen, jonka vertailuarvona on vähintään 0,5 prosenttia suhteessa BKT:hen. Koska kyseinen päätös annetaan vuoden loppupuolella ja ottaen huomioon komission kevään talousennusteessaan esittämät arviot, olisi perusteltua vaatia, että rahoitusasema pysyy muuttumattomana vuonna 2016, jotta muodostetaan riittävä turvamarginaali liiallisen alijäämän korjaamiselle kestävällä tavalla.

               (11)

               Sen vuoksi uskottava ja kestävä sopeutusura edellyttäisi, että Portugali saavuttaa julkisen talouden alijäämän, joka on 2,5 prosenttia suhteessa BKT:hen vuonna 2016, mikä vastaa muuttumatonta rakenteellista rahoitusasemaa suhteessa vuoteen 2015. Näissä julkisen talouden tavoitteissa otetaan huomioon tarve tasapainottaa kerrannaisvaikutuksia, joita vakauttamistoimenpiteiden vaikutus talouden toimeliaisuuteen aiheuttaa taloudelle laajemmin.

               (12)

               Ehdotetun sopeutusuran mukainen alijäämätavoite ei sisällä vuoden 2016 jälkipuoliskolla mahdollisesti toteutettavien pankkien tukitoimenpiteiden mahdollista välitöntä vaikutusta julkiseen talouteen. Tämä johtuu suuresta epävarmuudesta, joka liittyy näiden toimenpiteiden tehokkaaseen toteuttamiseen ja tilastointiin ja näin ollen myös mahdolliseen vaikutukseen, joka niillä on alijäämään ja velkaan. Mahdollisilla pankkisektorin tukitoimenpiteillä olisi pyrittävä rajoittamaan julkiseen talouteen kohdistuva vaikutus mahdollisimman pieneksi velkakestävyyden varmistamiseksi.

               (13)

               Ehdotetun sopeutusuran mukaisten julkisen talouden tavoitteiden saavuttamiseksi on tarpeen toteuttaa uusia vakauttamistoimenpiteitä, joiden arvioitu vaikutus on 0,25 prosenttia suhteessa BKT:hen vuonna 2016, myös koska komission kevään 2016 talousennusteen mukaan rakenteellinen rahoitusasema heikkenee. Erityisesti Portugalin on toteutettava vuoden 2016 talousarvioon sisältyvät toimenpiteet sekä tavaroiden ja palvelujen julkisten hankintojen aiheuttamien menojen valvontamekanismi, jota korostetaan tällä hetkellä vuoden 2016 vakausohjelmassa. Näitä säästöjä olisi täydennettävä muilla rakenteellisilla toimenpiteillä, jotka voisivat keskittyä tulopuoleen ja joiden tavoitteena olisi lisätä välillisen verotuksen tuottoa laajentamalla veropohjaa ja vähentämällä verotukia. Yhtenä keinona saavuttaa tämä tavoite voisi olla se, että mukautetaan alennettujen alv-kantojen edelleen laajaa käyttöä.

               (14)

               Lisäksi Portugalin olisi vahvistettava rakenneuudistuksia, joilla parannetaan kilpailukykyä ja pitkän aikavälin kestävää kasvua, niiden neuvoston suositusten mukaisesti, joita Portugalille on osoitettu talouspolitiikan eurooppalaisen ohjausjakson yhteydessä ja jotka koskevat erityisesti sen liiallisen makrotalouden epätasapainon korjaamista. Erityisesti uudet finanssipoliittiset rakennetoimenpiteet ovat tarpeen, jotta voidaan lisätä Portugalin julkisen talouden häiriönsietokykyä. Julkisen talouden kehystä koskevan tarkistetun lain ja sitoumusten valvontaa koskevan lain oikea-aikainen ja tiukka täytäntöönpano sekä veronkannon ja menojen valvonnan lisäparannukset voivat edistää merkittävästi terveen julkisen talouden rahoitusaseman saavuttamista ja ylläpitämistä. Portugalin olisi esitettävä selkeä aikataulu ja toteutettava toimenpiteet, joilla hoidetaan maksurästit kokonaisuudessaan ja parannetaan terveydenhuoltojärjestelmän tehokkuutta, vähennetään eläkejärjestelmän riippuvuutta talousarviosta tehtävistä varainsiirroista ja varmistetaan valtionyhtiöiden uudelleenjärjestelystä saatavat julkisen talouden säästöt.

               (15)

               SEUT 126 artiklan 9 kohdan mukaan neuvosto voi pyytää kyseisen määräyksen mukaisen vaatimuksen esittämistä koskevan päätöksensä yhteydessä kyseistä jäsenvaltiota antamaan tietyn aikataulun mukaisesti kertomuksia mukauttamispyrkimyksistään. Asetuksen (EY) N:o 1467/97 5 artiklan 1a kohdan mukaan tässä jäsenvaltion laatimassa selvityksessä olisi esitettävä julkisia menoja ja tuloja koskevat tavoitteet ja täsmennettävä sekä meno- että tulopuolen finanssipoliittiset toimenpiteet ja tiedot erityisten neuvoston suositusten perusteella toteutettavista toimista. Jotta tähän päätökseen sisältyvien suositusten määräajan ja liiallisen alijäämän korjaamiseksi asetetun määräajan noudattamisen valvonta olisi helpompaa, Portugalin olisi esitettävä tällainen selvitys ennen 15 päivää lokakuuta 2016 samanaikaisesti vuoden 2017 alustavan talousarviosuunnitelmansa kanssa.

               (16)

               Samaan määräaikaan eli 15 päivään lokakuuta 2016 mennessä Portugalin olisi myös esitettävä talouskumppanuusohjelma Euroopan parlamentin ja neuvoston asetuksen (EU) N:o 473/2013 (4) 9 artiklan 1 kohdan ja 17 artiklan 2 kohdan mukaisesti. Talouskumppanuusohjelmassa olisi kuvattava kansallisen uudistusohjelman ja vakausohjelman jatkoksi politiikkatoimenpiteet ja rakenneuudistukset, jotka ovat tarpeen liiallisen alijäämän korjaamiseksi tehokkaasti ja pysyvästi, ja jossa on otettu täysimääräisesti huomioon neuvoston suositukset, jotka koskevat talous- ja työllisyyspolitiikkojen yhdennettyjen suuntaviivojen täytäntöönpanoa.

               (17)

               Portugalin olisi myös annettava asetuksen (EU) N:o 473/2013 10 artiklan mukaisesti komissiolle ja talous- ja rahoituskomitealle selvitys komission delegoidussa asetuksessa (EU) N:o 877/2013 (5) säädettyjä vaatimuksia noudattaen. Selvitys olisi toimitettava ensimmäisen kerran viimeistään 15 päivänä tammikuuta 2017 ja sen jälkeen kolmen kuukauden välein,

         ON HYVÄKSYNYT TÄMÄN PÄÄTÖKSEN:
   1 artikla
   1.   Portugalin on lopetettava nykyinen julkisen talouden liiallisen alijäämän tilanne viimeistään vuonna 2016.
   2.   Portugalin on supistettava julkisen talouden alijäämä 2,5 prosenttiin suhteessa BKT:hen vuonna 2016. Tässä tavoitteessa ei oteta huomioon mahdollisen pankkituen suoraa vaikutusta. Tämä julkisen talouden alijäämän parantuminen vastaa komission kevään 2016 talousennusteen mukaista rakenteellisen rahoitusaseman pysymistä muuttumattomana vuoteen 2015 verrattuna. Portugalin on myös käytettävä kaikki satunnaistuotot nopeuttamaan alijäämän ja velan supistamista.
   3.   Niiden säästöjen lisäksi, jotka on jo otettu huomioon komission kevään 2016 talousennusteessa, Portugalin on hyväksyttävä ja toteutettava kokonaisuudessaan vakauttamistoimenpiteet, jotka vastaavat 0,25 prosenttia suhteessa BKT:hen vuonna 2016. Erityisesti Portugalin on toteutettava kokonaisuudessaan vuoden 2016 talousarvioon sisältyvät vakauttamistoimenpiteet, mukaan lukien tavaroiden ja palvelujen julkisista hankinnoista aiheutuvien menojen lisävalvonta, jota korostetaan vakausohjelmassa. Portugalin on täydennettävä kyseisiä säästöjä rakenteellisilla lisätoimenpiteillä saavuttaakseen suositellun rakenteellisen sopeutuksen.
   4.   Portugalin on oltava valmis hyväksymään uusia toimenpiteitä, jos julkisen talouden suunnitelmiin liittyvät riskit toteutuvat. Julkisen talouden rahoitusaseman pysyvä paraneminen on varmistettava julkisen talouden vakauttamistoimenpiteillä kasvua edistävällä tavalla.
   5.   Jotta varmistetaan julkinen talouden kestävä paraneminen, Portugalin on pantava tiukasti täytäntöön julkisen talouden kehystä koskeva laki ja sitoumusten valvontaa koskeva laki sekä parannettava edelleen veronkantoa ja menojen valvontaa. Portugalin on esitettävä selkeä aikataulu ja toteutettava toimenpiteet, joilla hoidetaan maksurästit kokonaisuudessaan ja parannetaan terveydenhuoltojärjestelmän tehokkuutta, vähennetään eläkejärjestelmän riippuvuutta talousarviosta tehtävistä varainsiirroista ja varmistetaan valtionyhtiöiden uudelleenjärjestelystä saatavat julkisen talouden säästöt.
   2 artikla
   Neuvosto vahvistaa 15 päivän lokakuuta 2016 määräajaksi, johon mennessä Portugalin on toteutettava tuloksellisia toimia ja esitettävä selvitys neuvostolle ja komissiolle tämän päätöksen perusteella toteutetuista toimista. Tässä selvityksessä on esitettävä julkisia menoja ja tuloja koskevat tavoitteet ja täsmennettävä meno- että tulopuolen harkinnanvaraiset toimenpiteet sekä esitettävä tiedot 1 artiklan 5 kohdan mukaisesti toteutettavista toimista.
   3 artikla
   Tämä päätös on osoitettu Portugalin tasavallalle.

      Tehty Brysselissä 8 päivänä elokuuta 2016.

            Neuvoston puolesta

            Puheenjohtaja

         M. LAJČÁK

      (1)  Neuvoston asetus (EY) N:o 1467/97, annettu 7 päivänä heinäkuuta 1997, liiallisia alijäämiä koskevan menettelyn täytäntöönpanon nopeuttamisesta ja selkeyttämisestä (EYVL L 209, 2.8.1997, s. 6).

      (2)  Neuvoston täytäntöönpanopäätös 2011/344/EU, annettu 30 päivänä toukokuuta 2011, unionin Portugalille myöntämästä rahoitustuesta (EUVL L 159, 17.6.2011, s. 88).

      (3)  Kaikki asiakirjat, jotka liittyvät Portugalin liiallista alijäämää koskevaan menettelyyn, ovat osoitteessa: http://ec.europa.eu/economy_finance/economic_governance/sgp/deficit/countries/portugal_en.htm

      (4)  Euroopan parlamentin ja neuvoston asetus (EU) N:o 473/2013, annettu 21 päivänä toukokuuta 2013, alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä (EUVL L 140, 27.5.2013, s. 11).

      (5)  Komission delegoitu asetus (EU) N:o 877/2013, annettu 27 päivänä kesäkuuta 2013, Alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä annetun Euroopan parlamentin ja neuvoston asetuksen (EU) N:o 473/2013 täydentämisestä (EUVL L 244, 13.9.2013, s. 23).


title: Neuvoston päätös, tehty 4 päivänä joulukuuta 2006 , Europolin johtajan valtuuttamisesta aloittamaan neuvottelut sopimuksista kolmansien valtioiden ja muiden kuin Euroopan unioniin liittyvien elinten kanssa 27 päivänä maaliskuuta 2000 tehdyn päätöksen muuttamisesta

text:
               19.12.2006

               FI

               Euroopan unionin virallinen lehti

               C 311/10

      NEUVOSTON PÄÄTÖS,
   tehty 4 päivänä joulukuuta 2006,
   Europolin johtajan valtuuttamisesta aloittamaan neuvottelut sopimuksista kolmansien valtioiden ja muiden kuin Euroopan unioniin liittyvien elinten kanssa 27 päivänä maaliskuuta 2000 tehdyn päätöksen muuttamisesta
   (2006/C 311/02)
   EUROOPAN UNIONIN NEUVOSTO, joka
   ottaa huomioon Euroopan poliisiviraston perustamisesta tehdyn yleissopimuksen (Europol-yleissopimuksen) (1) 42 artiklan 2 kohdan, 10 artiklan 4 kohdan sekä 18 artiklan,
   ottaa huomioon Europolin ulkosuhteita kolmansiin valtioihin ja muihin kuin Euroopan unioniin liittyviin elimiin koskevista säännöistä 3 päivänä marraskuuta 1998 annetun neuvoston säädöksen (2) ja erityisesti sen 2 artiklan,
   ottaa huomioon Europolin toimesta tapahtuvaa kolmansien osapuolten välittämien tietojen vastaanottamista koskevista säännöistä 3 päivänä marraskuuta 1998 annetun neuvoston säädöksen (3) ja erityisesti sen 2 artiklan,
   ottaa huomioon Europolin toimesta tapahtuvaa henkilötietojen välittämistä kolmansille valtioille ja kolmansille elimille koskevista säännöistä 12 päivänä maaliskuuta 1999 annetun neuvoston säädöksen (4) ja erityisesti sen 2 ja 3 artiklan,
   sekä katsoo seuraavaa:

               (1)

               Operatiiviset vaatimukset ja tarve torjua Europolin avulla tehokkaasti järjestäytyneen rikollisuuden muotoja edellyttävät, että Kiina ja Liechtenstein lisätään niiden kolmansien valtioiden luetteloon, joiden kanssa Europolin johtaja valtuutetaan aloittamaan neuvottelut.

               (2)

               Tämän vuoksi 27 päivänä maaliskuuta 2000 tehty neuvoston päätös (5) olisi muutettava,

         ON PÄÄTTÄNYT SEURAAVAA:
   1 artikla
   Muutetaan 27 päivänä maaliskuuta 2000 tehty neuvoston päätös seuraavasti:
   Lisätään 2 artiklan 1 kohdassa otsikon ”Kolmannet valtiot” alle aakkosjärjestyksessä valtiot seuraavasti:

                  ”—

                  Kiina”;

   ja

                  ”—

                  Liechtenstein”.

   2 artikla
   Tämä päätös julkaistaan Euroopan unionin virallisessa lehdessä.
   3 artikla
   Tämä päätös tulee voimaan sitä päivää seuraavana päivänä, jona se tehdään.

      Tehty Brysselissä 4 päivänä joulukuuta 2006.

            Neuvoston puolesta

            Puheenjohtaja

         L. LUHTANEN

      (1)  EYVL C 316, 27.11.1995, s. 2.

      (2)  EYVL C 26, 30.1.1999, s. 19.

      (3)  EYVL C 26, 30.1.1999, s. 17.

      (4)  EYVL C 88, 30.3.1999, s. 1.

      (5)  EYVL C 106, 13.4.2000, s. 1, päätös sellaisena kuin se on viimeksi muutettuna päätöksellä 2005/169/EY (EUVL L 56, 2.3.2005, s. 14).


title: Komission päätös, annettu 29 päivänä marraskuuta 2011 , kouluhedelmäjärjestelmää koskevaa teknistä neuvontaa antavan asiantuntijaryhmän jäsenten nimittämisestä

text:
               30.11.2011

               FI

               Euroopan unionin virallinen lehti

               C 349/7

         KOMISSION PÄÄTÖS,
   annettu 29 päivänä marraskuuta 2011,
   kouluhedelmäjärjestelmää koskevaa teknistä neuvontaa antavan asiantuntijaryhmän jäsenten nimittämisestä
   2011/C 349/05
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kouluhedelmäjärjestelmää koskevaa teknistä neuvontaa antavan asiantuntijaryhmän perustamisesta 18 päivänä joulukuuta 2009 annetun komission päätöksen 2009/986/EU (1) ja erityisesti sen 4 artiklan,
   sekä katsoo seuraavaa:

               (1)

               Komissio perusti puolueettomien asiantuntijoiden ryhmän ja määritteli sen tehtävät ja kokoonpanon päätöksellä 2009/986/EU.

               (2)

               Hakuilmoitus julkaistiin päätöksen 2009/986/EU 4 artiklan 2 kohdan c alakohdan mukaisesti komission maatalouden ja maaseudun kehittämisen pääosaston internetsivustolla ja Euroopan unionin virallisessa lehdessä
                   (2). Kyseisten hakemusten perusteella ja noudattaen velvollisuutta kerätä, käsitellä ja julkaista asiaa koskevat henkilötiedot yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (3) säännösten mukaisesti komission olisi nimitettävä asiantuntijaryhmän jäsenet asiantuntijoista, joilla on soveltuva tausta,

         ON PÄÄTTÄNYT SEURAAVAA:
   1 artikla
   1.   Nimitetään seuraavat hakijat asiantuntijaryhmän pysyviksi jäseniksi kolmivuotiskaudeksi, joka voidaan uusia, hyväksymispäivästä alkaen:

               —

               Saida Barnat

               —

               Margherita Caroli

               —

               Bela Franchini

               —

               Victoria Anna Kovacs

               —

               Athena Linos

               —

               Charles Fergus Lowe

               —

               Mario Mazzocchi

               —

               Bent Egberg Mikkelsen

               —

               Loes Neven

               —

               Martine Padilla

         2.   Nimitetään seuraavat hakijat asiantuntijaryhmän varajäseniksi kolmivuotiskaudeksi, joka voidaan uusia, hyväksymispäivästä alkaen:

               —

               Alessandra Bordoni

               —

               Michele Cecchini

               —

               Inken Birte Christoph

               —

               Piero Ferrari

               —

               Susana González Manzano

               —

               Michael Kenneth Heasman

               —

               Vaios Karathanos

               —

               Chrystalleni Lazarou

               —

               Yannis Manios

               —

               Timothy (Tim) Marsch

               —

               Morten Kromann Nielsen

               —

               Andrea Pezzana

               —

               Ana Isabel Rito

               —

               Aileen Robertson

               —

               Inge Tetens

               —

               Antonia Trichopoulou

         2 artikla
   Tämä päätös tulee voimaan päivänä, jona se hyväksytään, ja sitä sovelletaan 31 päivään joulukuuta 2014 asti.

      Tehty Brysselissä 29 päivänä marraskuuta 2011.

            Komission puolesta

         Dacian CIOLOȘ

            Komission jäsen

      (1)  EUVL L 338, 19.12.2009, s. 99.

      (2)  EUVL C 296, 30.10.2010, s. 25.

      (3)  EYVL L 8, 12.1.2001, s. 1.


Avis juridique important

|

31987D0257

87/257/ETY: Komission päätös, tehty 28 päivänä huhtikuuta 1987, luettelosta Amerikan yhdysvaltojen laitoksista, joista tuoreen lihan tuonti yhteisöön sallitaan

Virallinen lehti nro L 121 , 09/05/1987 s. 0046 - 0049 Suomenk. erityispainos Alue 3 Nide 23 s. 0131  Ruotsink. erityispainos Alue 3 Nide 23 s. 0131

KOMISSION PÄÄTÖS,tehty 28 päivänä huhtikuuta 1987,luettelosta Amerikan yhdysvaltojen laitoksista, joista tuoreen lihan tuonti yhteisöön sallitaan (87/257/ETY)EUROOPAN YHTEISÖJEN KOMISSIO, jokaottaa huomioon Euroopan talousyhteisön perustamissopimuksen,ottaa huomioon terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY (), sellaisena kuin se on viimeksi muutettuna direktiivillä 87/64/ETY (), ja erityisesti sen 4 artiklan 1 kohdan ja 18 artiklan 1 kohdan,sekä katsoo, ettäkolmansiin maihin sijoittautuneet laitokset voivat saada luvan viedä tuoretta lihaa yhteisöön ainoastaan, jos ne täyttävät direktiivissä 72/462/ETY vahvistetut yleiset ja erityiset edellytykset,Amerikan yhdysvallat on toimittanut direktiivin 72/462/ETY 4 artiklan 3 kohdan mukaisesti luettelon laitoksista, jotka saavat viedä Euroopan talousyhteisöön,ensimmäisessä tarkastuksessa yhtään laitosta ei pidetty tyydyttävänä, ja komission päätöksellä 86/189/ETY () jäsenvaltioilta kiellettiin yhteisön tasolla tuoreen lihan tuonti Amerikan yhdysvaltojen laitoksista; jäsenvaltioille annettiin kuitenkin mahdollisuus jatkaa mahdollisesti käynnissä olevaa kauppaa kansallisen lainsäädäntönsä mukaisesti yhdysvaltalaisten viranomaisten ehdottamien laitosten kanssa seitsemän kuukauden ajan,laitoksissa tehdyn uuden tarkastuksen jälkeen siirtymäjärjestelyä jatkettiin komission päätöksellä 87/134/ETY () 29 päivään huhtikuuta 1987, jotta se vastaisi yhteisön muutetun lainsäädännön voimaantulon ajankohtaa,lihaa saadaan tuoda näistä laitoksista yhteisöön 22 päivään toukokuuta 1987 asti,direktiivin 72/462/ETY 5 artiklan ja paikalla tehtävien tarkastusten täytäntöönpanosta nautaeläinten, sikojen ja tuoreen lihan tuontiin kolmansista maista sovellettavassa järjestelmässä 11 päivänä syyskuuta 1986 tehdyn komission päätöksen 86/474/ETY () 2 artiklan 1 kohdan mukaisesti tehty uusi tarkastus osoitti, että joidenkin laitosten hygienian taso on parantunut, ja sitä voidaan siten pitää tyydyttävänä,tämän vuoksi nämä laitokset voidaan merkitä niiden laitosten alkuluetteloon, joista vienti yhteisöön sallitaan,muiden Amerikan yhdysvaltojen ehdottamien laitosten tilanne on tutkittava uudelleen lisätietojen perusteella niiden hygienian tasosta ja kyvystä mukautua nopeasti yhteisön lainsäädäntöön,näille laitoksille voidaan antaa väliaikainen lupa tuoreen lihan vientiin kyseiset laitokset hyväksyviin jäsenvaltioihin 29 päivästä huhtikuuta 1987, jotta käynnissä oleva kauppa ei keskeytyisi äkillisesti,tämän vuoksi tämä päätös olisi otettava uudelleen tarkasteltavaksi ja tarvittaessa muutettava tätä varten tehtyjen aloitteiden sekä toteutuneiden parannusten mukaan, jatässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,ON TEHNYT TÄMÄN PÄÄTÖKSEN:1 artikla 1. Sallitaan tuoreen lihan tuonti liitteessä mainituista Amerikan yhdysvaltojen laitoksista kyseisen liitteen mukaisesti.2. Edellä 1 kohdassa tarkoitetuista laitoksista tulevaan tuontiin sovelletaan edelleen toisaalla annettuja yhteisön eläinlääkintäalan säännöksiä.2 artikla Jäsenvaltiot voivat sallia tuoreen lihan tuonnin laitoksista, jotka mainitaan komission jäsenvaltioille tiedoksi toimittamassa luettelossa, 29 päivän huhtikuuta 1987 jälkeen 31 päivään joulukuuta 1987, sanotun kuitenkaan rajoittamatta päätöksen 86/269/ETY soveltamista.3 artikla Jäsenvaltioiden on kiellettävä tuoreen lihan tuonti muista kuin 1 ja 2 artiklassa tarkoitetuista laitoksista.4 artikla Tämä päätös otetaan uudelleen tarkasteltavaksi ja muutetaan mahdollisesti ennen 31 päivää joulukuuta 1987.5 artikla Tämä päätös on osoitettu kaikille jäsenvaltioille.Tehty Brysselissä 28 päivänä huhtikuuta 1987.Komission puolestaFrans ANDRIESSENVarapuheenjohtaja() EYVL N:o L 302, 31.12.1972, s. 28() EYVL N:o L 34, 5.2.1987, s. 52() EYVL N:o L 140, 27.5.1986, s. 30() EYVL N:o L 51, 20.2.1987, s. 55() EYVL N:o L 279, 30.9.1986, s. 55LIITE LAITOSLUETTELOHyväksyn-tänumero Laitos/Osoite Luokka () T L KV N L/V S K EMHyväksyn-tänumero Laitos/Osoite Luokka () T L KV N L/V S K EM() T: Teurastamo L/V: Lampaan- tai vuohenliha L: Leikkaamo S: Sianliha KV: Kylmävarasto K: Kavioeläinten liha N: Naudanliha EM: Erityiset maininnat() Ainoastaan teurastamolaitoksissa tai leikkaamoissa lopullisesti pakatun lihan varastointi.


title: 2010/480/YUTP: Poliittisten ja turvallisuusasioiden komitean päätös EUMM Georgia/1/2010, annettu 3 päivänä syyskuuta 2010 , Georgiassa toteutettavan Euroopan unionin tarkkailuoperaation, EUMM Georgia, operaation johtajan toimeksiannon jatkamisesta

text:
               4.9.2010

               FI

               Euroopan unionin virallinen lehti

               L 234/16

         POLIITTISTEN JA TURVALLISUUSASIOIDEN KOMITEAN PÄÄTÖS EUMM Georgia/1/2010,
   annettu 3 päivänä syyskuuta 2010,
   Georgiassa toteutettavan Euroopan unionin tarkkailuoperaation, EUMM Georgia, operaation johtajan toimeksiannon jatkamisesta
   (2010/480/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon Georgiassa toteutettavasta Euroopan unionin tarkkailuoperaatiosta, EUMM Georgia, 15 päivänä syyskuuta 2008 hyväksytyn neuvoston yhteisen toiminnan 2008/736/YUTP (1) ja erityisesti sen 10 artiklan 1 kohdan,
   sekä katsoo seuraavaa:

               (1)

               Yhteisen toiminnan 2008/736/YUTP 10 artiklan 1 kohdan nojalla neuvosto valtuutti Euroopan unionista tehdyn sopimuksen 38 artiklan mukaisesti poliittisten ja turvallisuusasioiden komitean, jäljempänä ‘PTK’, tekemään Georgiassa toteutettavan Euroopan unionin tarkkailuoperaation, EUMM Georgia, jäljempänä ‘EUMM Georgia’, poliittista valvontaa ja strategista johtamista koskevat asiaankuuluvat päätökset, mukaan lukien päätöksen operaation johtajan nimittämisestä.

               (2)

               PTK nimitti korkeana edustajana toimivan neuvoston pääsihteerin ehdotuksesta 16 päivänä syyskuuta 2008 päätöksellä EUMM/1/2008 (2) Hansjörg HABERin EUMM Georgian operaation johtajaksi 15 päivään syyskuuta 2009.

               (3)

               PTK teki korkeana edustajana toimivan neuvoston pääsihteerin ehdotuksesta 31 päivänä heinäkuuta 2009 päätöksen EUMM Georgia/1/2009 (3), jolla Hansjörg HABERin toimeksiantoa EUMM Georgian operaation johtajana pidennettiin 15 päivään syyskuuta 2010.

               (4)

               Unionin ulkoasioiden ja turvallisuuspolitiikan korkea edustaja ehdotti PTK:lle 30 päivänä kesäkuuta 2010, että se jatkaisi Hansjörg HABERin toimeksiantoa EUMM Georgian operaation johtajana vuodella eli 15 päivään syyskuuta 2011,

         ON HYVÄKSYNYT TÄMÄN PÄÄTÖKSEN:
   1 artikla
   Jatketaan Hansjörg HABERin toimeksiantoa Georgiassa toteutettavan Euroopan unionin tarkkailuoperaation, EUMM Georgia, operaation johtajana 15 päivään syyskuuta 2011.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 3 päivänä syyskuuta 2010.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 248, 17.9.2008, s. 26.

      (2)  EUVL L 319, 29.11.2008, s. 79.

      (3)  EUVL L 214, 19.8.2009, s. 40.


Avis juridique important

|

31998D0216

98/216/EY: Neuvoston päätös, tehty 9 päivänä maaliskuuta 1998, aavikoitumisen estämiseksi vakavasta kuivuudesta ja/tai aavikoitumisesta kärsivissä maissa, erityisesti Afrikassa, tehdyn Yhdistyneiden Kansakuntien yleissopimuksen tekemisestä Euroopan yhteisön puolesta

Virallinen lehti nro L 083 , 19/03/1998 s. 0001 - 0002

NEUVOSTON PÄÄTÖS,tehty 9 päivänä maaliskuuta 1998,aavikoitumisen estämiseksi vakavasta kuivuudesta ja/tai aavikoitumisesta kärsivissä maissa, erityisesti Afrikassa, tehdyn Yhdistyneiden Kansakuntien yleissopimuksen tekemisestä Euroopan yhteisön puolesta (98/216/EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 130 r artiklan 4 kohdan ja 130 y artiklan yhdessä 228 artiklan 2 kohdan ensimmäisen virkkeen ja 3 kohdan ensimmäisen alakohdan kanssa,ottaa huomioon komission ehdotuksen (1),ottaa huomioon Euroopan parlamentin lausunnon (2),sekä katsoo, ettäkomissio on osallistunut yhteisön puolesta neuvoston sille antamien valtuuksien mukaisesti neuvotteluihin aavikoitumisen estämistä koskevan kansainvälisen yleissopimuksen tekemiseksi,yleissopimus allekirjoitettiin yhteisön puolesta Pariisissa 14 päivänä lokakuuta 1994,yleissopimuksen tavoitteena on kaikilla tasoilla tapahtuvalla tehokkaalla toiminnalla, jota tuetaan kansainvälisillä yhteistyö- ja kumppanuusjärjestelyillä, estää aavikoitumista ja lieventää kuivuuden vaikutuksia vakavasta kuivuudesta ja/tai aavikoitumisesta kärsivissä maissa, erityisesti Afrikassa, yhdennetyn lähestymistavan mukaisesti, jolloin tarkoituksena on auttaa kestävän kehityksen saavuttamisessa näistä ilmiöistä kärsivillä alueilla,aavikoituminen on merkittävä ympäristöongelma, joka johtuu fyysisten, biologisten, poliittisten, sosiaalisten, kulttuuristen ja taloudellisten tekijöiden monimutkaisesta vuorovaikutuksesta,yhteisö on antanut toimenpiteitä, myös lainsäädäntöä, ja tukenut toimia yleissopimuksen piiriin kuuluvilla aloilla, ja sen olisi vahvistettava ja jatkettava sitoutumistaan näihin kysymyksiin kansainvälisellä tasolla,yhteisön ympäristöpolitiikalla edistetään kansainvälisellä tasolla toimenpiteitä, joilla pyritään ratkaisemaan alueellisia tai koko maapalloa koskevia ympäristöongelmia kuten aavikoitumista,yhteisön kehitysyhteistyöpolitiikalla edistetään kestävää taloudellista ja yhteiskunnallista kehitystä kehitysmaissa ja niistä erityisesti heikoimmassa asemassa olevissa maissa sekä torjutaan köyhyyttä kehitysmaissa, mitkä ovat myös yleissopimuksen tavoitteita,yleissopimuksessa on lisäksi määräyksiä, joilla voidaan toteuttaa ympäristönsuojelutoimia estämällä aavikoitumista pohjoisen Välimeren alueella; näillä toimilla edistetään myös alueellisten ympäristöongelmien ratkaisua,yhteisön tieteellistä ja teknologista tutkimusta koskevalla politiikalla osallistutaan merkittävästi ympäristönsuojeluun ja aavikoitumisen estämiseen varsinkin tiede- ja teknologiayhteistyötä kolmansien maiden kanssa koskevien erityisohjelmien kautta sekä myös ympäristö- ja ilmasto-ohjelman maailmanlaajuiseen muutokseen liityvillä toimilla,tämän yleissopimuksen tekeminen voidaan ottaa huomioon, kun hyväksytään mahdollisia toimenpiteitä, jotka koskevat erityisiä toimia taloudellisen ja sosiaalisen kehityksen alalla,yhteisö ja jäsenvaltiot tekevät toimivaltansa rajoissa yhteistyötä kolmansien maiden ja toimivaltaisten kansainvälisten järjestöjen kanssa,kaikki jäsenvaltiot ovat ratifioimiskirjansa tallettamalla omalta osaltaan jo tehneet yleissopimuksen, jayleissopimuksen tekeminen yhteisön nimissä edistää perustamissopimuksen 130 a, 130 b ja 130 u artiklassa vahvistettujen tavoitteiden toteutumista,ON PÄÄTTÄNYT SEURAAVAA:1 artiklaHyväksytään yhteisön puolesta Yhdistyneiden Kansakuntien yleissopimus aavikoitumisen estämiseksi vakavasta kuivuudesta ja/tai aavikoitumisesta kärsivissä maissa, erityisesti Afrikassa.Yleissopimuksen teksti sekä yleissopimuksen 34 artiklan 2 ja 3 kohdassa määrätty toimivaltaa koskeva julistus ovat tämän päätöksen liitteenä.2 artiklaNeuvoston puheenjohtajalla on oikeus nimetä henkilö(t), jo(i)lla on valtuudet tallettaa yleissopimuksen ratifioimiskirja Yhdistyneiden Kansakuntien pääsihteerin huostaan yleissopimuksen 34 artiklan mukaisesti.Tämä henkilö tallettaa tai nämä henkilöt tallettavat samalla toimivaltaa koskevan julistuksen, joka on tämän päätöksen liitteenä.3 artiklaKun osapuolten konferenssi tekee päätöksiä, joilla on oikeusvaikutuksia, neuvosto vahvistaa yhteisön kannan määräenemmistöllä komission ehdotuksesta.Komissio edustaa yhteisöä osapuolten konferenssissa yhteisön toimivaltaan kuuluvilla aloilla.4 artiklaTämä päätös julkaistaan Euroopan yhteisöjen virallisessa lehdessä.Tehty Brysselissä 9 päivänä maaliskuuta 1998.Neuvoston puolestaG. BROWNPuheenjohtaja(1) EYVL C 299, 30.9.1997, s. 1.(2) EYVL C 339, 10.11.1997.


Avis juridique important

|

31993D0603

93/603/YUTP: Neuvoston päätös, tehty 8 päivänä marraskuuta 1993, neuvoston Euroopan unionista tehdyn sopimuksen J.3 artiklan perusteella hyväksymästä yhteisestä toiminnasta humanitaarisen avun Bosnia-Hertsegovinaan toimittamisen tukemiseksi

Virallinen lehti nro L 286 , 20/11/1993 s. 0001 - 0002 Suomenk. erityispainos Alue 11 Nide 37 s. 0069  Ruotsink. erityispainos Alue 11 Nide 37 s. 0069

NEUVOSTON PÄÄTÖS,tehty 8 päivänä marraskuuta 1993,neuvoston Euroopan unionista tehdyn sopimuksen J.3 artiklan perusteella hyväksymästä yhteisestä toiminnasta humanitaarisen avun Bosnia-Hertsegovinaan toimittamisen tukemiseksi (93/603/YUTP) EUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen J.3 artiklan,ottaa huomioon Eurooppa-neuvoston 29 päivänä lokakuuta 1993 päättämät yleiset suuntaviivat entisen Jugoslavian konfliktin neuvoteltavan ja kestävän ratkaisun etsimiseksi, sekä humanitaarisen avun toimittamiseksi Bosnia-Hertsegovinaan osana yhteistä toimintaa,ON PÄÄTTÄNYT SEURAAVAA:1 Euroopan unioni lisää pyrkimyksiään tukea Bosnia-Hertsegovinan hädänalaisia asukkaita. Tähän pyrkiessään se on valmis:- lisäämään tukeaan varoilla, jotka se osoittaa Yhdistyneiden Kansakuntien pakolaisasian päävaltuutettu (HCR),- tukemaan kansainvälisen avun perille toimittamista erityisesti etsimällä, kunnostamalla ja suojaamalla käyttökelpoisia kuljetusreittejä.2 Puheenjohtajavaltion on otettava yhteyttä Lontoon konferenssin johtokomitean varapuheenjohtajiin, HCR:ään ja Yhdistyneiden Kansakuntien rauhanturvajoukkoihin (Unprofor) käyttökelpoisten kuljetusreittien etsimiseksi erityisesti Sarajevoon, sekä tutkittava edellytyksiä ja yksityiskohtaisia sääntöjä Tuzlan ja Mostarin lentokenttien avaamiseksi uudelleen.3 Puheenjohtajavaltio ja komissio laativat ECMM:n (Euroopan yhteisön tarkkailujoukot) ja Euroopan yhteisön erityistyöryhmän ECTF:n tukemina tiiviissä yhteistyössä HCR:n ja Unproforin kanssa kertomuksen avun perille toimittamisen vaatimuksista. ECMM:n ja ECTF:n merkitystä ja mahdollista vahvistamista arvioidaan tässä yhteydessä.4 Neuvosto päättää kyseisen kertomuksen perusteella määriteltyjen tarpeiden rahoittamiseen tarvittavasta summasta. Se päättää yhteisön talousarviosta maksettavasta osuudesta ottaen huomioon tarjolla olevat kansalliset rahoitusosuudet. Euroopan yhteisön perustamissopimuksessa määrättyä budjettimenettelyä sovelletaan siltä osin, kun se koskee yhteisön talousarviosta maksettavaa osuutta.Puheenjohtajavaltio lähestyy samanaikaisesti kolmansia maita saadakseen niiltä lisäavustuksia humanitaariselle toiminnalle Bosnia-Hertsegovinassa.5 Lordi Owen on vastuussa yhdessä T. Stoltenbergin kanssa ja yhteistyössä puheenjohtajavaltion sekä HCR:n ja Unproforin kanssa Bosnia -Hertsegovinan konfliktin osapuolten pikaisesta yhteen tulemisesta, saadakseen ne kiinteisiin ja täsmällisiin sitoumuksiin erityisesti paikallisella tasolla etsittävien käyttökelpoisten kuljetusreittien suojaamiseksi.6 Kaikkia soveltuvia keinoja käytetään humanitaarisen avun perille toimittamisen turvaamiseksi käyttökelpoisella kuljetusreiteillä turvallisuusneuvoston asianmukaisten päätösten mukaisesti.7 Unionin jäsenvaltiot toimivat kaikin mahdollisin keinoin vahvistaakseen osallistumistaan Unproforin toimintaan, erityisesti logistiikan ja rakentamisen alalla. Puheenjohtajavaltion on tutkittava tiiviissä yhteistyössä Yhdistyneiden kansakuntien pääsihteerin kanssa keinoja, joilla voidaan saada lisäavustuksia Unproforille kolmansilta mailta.8 Komissio on täydellisesti mukana puheenjohtajavaltiolle osoitetuissa tehtävissä Euroopan unionista tehdyn sopimuksen J.5 artiklan 3 kohdan mukaisesti.9 Siinä tapauksessa, että määritellyn yhteisen toiminnan toteuttaminen vaatii turvallisuusneuvoston väliintuloa, unionin asemaa puolustetaan tarvittaessa Euroopan unionista tehdyn sopimuksen J.5 artiklan mukaisesti.10 Tämä päätös tulee voimaan tänä päivänä, ja on voimassa 31 päivään maaliskuuta 1994 asti, ellei neuvosto tee myöhemmin sopimuksen jatkamista koskevia päätöksiä. Puheenjohtajavaltio laatii säännöllisesti neuvostolle kertomuksen tämän päätöksen toteuttamisen etenemisestä.11 Tämä päätös julkaistaan Euroopan yhteisöjen virallisessa lehdessä.Tehty Brysselissä 8 päivänä marraskuuta 1993.Neuvoston puolestaPuheenjohtajaW. CLAES